text: . Íblásturin og temaið, sum myndar arkitekturin í nýggja Langhylinum, er “millum fjalli og havið”. At kunna svimja undir himmalhválvinum, móti tí óendaligu havsbrúnni og at koma til lands aftur. Hetta landið sum hevjar seg bratt og grønt. Bygningurin liggur í lendinum, í samanrenningini millum økini frá viðarlundini og grøna landslagnum frá Hoydølum. Tvær skivur skera seg gjøgnum landslagið, ið smýgur sær oman gjøgnum bygningin, og letur hylin liggja á einum slætta í millum. Verandi svimjihøll er væl komponerað, við sínum tríbýtta taksniði. Vit hava stremba eftir at føra hendan greiða geometriðin víðari og at skapa eina nýggja heild burtur úr hesum, í samspæli við tað góða sum longu er gjørt frammanundan. Umframt langhylin, er eitt nú eisini ein útihylur, sum skal kunna brúkast alt árið og sum skal hitast við grønari orkuskipan. Svimjihøllin varð tikin í brúk 18. dec. 1982, fyri júst 34 árum síðani. Spennandi verður at vita, um spakin verður settur í um eitt ár, á 35 ára degnum hjá svimjihøllini.


c: text/html

text:
Sera sjáldsamur fongur fingin á útróðuri
Myndir13-08-2019 - 16:49 - Rodmund á Kelduni
Í gjár tann 12.08.2019 var Sørvingurin Hilmar Hansen á útróðuri við nýggja báti sínum Súsi, hann lá vesturi á tindinum sum er miðskeiðis suður úr Mykinesi.
Hann hevði fingið væl av fiski og var í ferð við at kryvja, tá ið hann føldi okkurt hart í maganum á einum stórum toski sum var áleið 70 - 80 cm til longdar. Forvitin sum hann er, hugdi hann nærri at hvat tað var sum lá í maganum, hann sá tá eitt fugla bein við fitjum og á beinunum var ein metalringur, hann tók í beini og dróg varliga, til sjóndar kom eitt rov við høvdi, hettar vísti seg at verða ein heilt serstakur fongur sum Hilmar hevði fingið á hendan sera sjáldsama hátt, eftur nærri kanningar vísti tað seg nevnliga at tað var rovini av einum Kjógva.
Kjógvin var ringmerktur í Mykinesi í 1999 og tá var hann yvir tvey ára gamal, sostatt hevur hesin Kjógvin verði yvir 22 ára gamal nú Hilmar fann hann í búkinum á toskinum. Hildi verður eisini at hettar helst er elsti Kjógvin sum teir vita um í Føroyum higartil. Hilmar fann eisini rovið av einum Havhesti í maganum á einum øðrum toski, mest sannlíkt er at fuglarnir eru tiknir av Skúgvi og eru restirnar so soknar til botns, har toskarnir so hava etið rovini.
Annars hevur hilnast væl við útrórinum hjá Hilmari síðan hann byrjaði at rógva út við nýggja bátinum, í gjár landaði Hilmar áleið 24 sentir og í dag millum 8 og 9 sentir.

robotstxt: allowed

filter: keep


text:
Føroyski súkklarin Torkil Veyhe slapp at sita í heita leiðslustólinum í eina góða løtu, tá tíðarkoyring var á skránni í øðrum teini í stóru donsku súkklukappingini Postnord Danmark Rundt.
Torkil stendur seg ofta væl ítíðarkoyring, og so var eisini. Torkil var millum teir fyrstu, sum fóru avstað, tí hann lá millum teir aftastu eftir fyrsta teinin í gjár.
Les eisini: Torkil arbeiddi fyri liðið rundan um Silkeborg
Sum nummar 112 fór Torkil út sum nummar átta. Og hann legði seg trygd áodda í kappingini við at súkkla teir 17 fløtu kilometrarnar kring Grindsted í tíðini 20 minuttir og 24 sekund.
Og við bestu tíð var hann plaseraður ein serligan stól, har súkklarin við bestu tíð sleppur at sita, til onkur annar er komin á mál í betri tíð, ella til kappingin er av. Her slapp Torkil so at sita í eina góða til hann var sligin við fýra sekundum av Julius Johansen.
Tá samanum kom endaði Torkil á 23 plássi, 49 sekund aftan fyri vinnaran í dag, tíðarkoyringarspecialistin Martin Toft Madsen, sum súkklar fyri liðið BGS-Almeborg Bornholm.
Liðfelagið hjá Torkili á Riwal Readynez, Rasmus Quaade gjørdist nummar tvey og liðskiparin Alexander Kamp nummar 14.
Mads Würtz Schmidt, sum dagliga súkklar á stóra Katusha Alpecin-liðnum, men nú er liðskipari á samansetta landsliðnum liggur nú á fyrsta plássi men í somu tíð sum ungi Niklas Larsen á QoloQuick.
Torkil Veyhe betraði sína støðu eitt vet í dag. Hann liggur nú samlað 108 av 118 súkklarum.
Í morgin verður tann altíð spennandi teinurin, við máli í brøttu brekkuni Kiddesvej í Vejle sum skal súkklast fýra ferðir. Henda brekkan er altíð ein spennandi partur av súkklukappingini Danmark Rundt, og sum oftast verður øll kappingin avgjørd á júst teininum til Vejle, sum jú er tað staðið í Danmark har flestar brekkur eru.
Kappingin í morgin byrjar í Holstebro og er knappar 200 kilometrar. DR1 sendir beinleiðis frá Postnord Danmark Rundt.


text:
Smáunglingameistarastevnan 2007 verður í Klaksvík í døgunum 30. mars til 1. apríl 2007. Gev gætur at bólkur 3 nú aftur kappast á SUM, saman við yngru bólkarnar 1 og 2, og at tilmeldingarnar skulu verða inni “áðrenn 28. mars”. Umframt at Svimjinevndin áðrenn kappingina skal hava kvittan uppá at startgjøldini eru goldin.
Fylgjandi innbjóðing er avritað av heimasíðuni hjá tsvim.com.
Innbjóðing til SUM í Klaksvík í døgunum 30., 31. mars og 01. apríl 2007.
Fyrst ein umbering. Eg havi havt trupuleikar við virus – ikki forkølilsi -, og so aftur við Grodan.
Vónandi kemur hetta fram, um ikki sig frá.
SSF bjóðar til SUM kapping í Klaksvík í døgunum frá 30 til 1. apríl.
Hetta verður ein kapping har bólkur 3 aftur verður at síggja saman við bólki 1 og 2.
Vit eru vitandi um, at ferming verður sunnudagin 01. apríl, men kunnu einki gerða við tað, kappingin verður long, 64 kappingar.
Bólkarnir eru
-
Bólkur 1 árgangur 98 og yngri
-
Bólkur 3 árgangur 94 og 95.
-
Bólkur 2 árgangur 96 og 97
Sum vanligt skal gjaldast 15,- kr. pr. start og 60,- kr. fyri liðsvimjing, og skal kvittan sendast til mín áðrenn kappingina.
Send tilmeldingarnar til [email protected] áðrenn 28.03.07.
Nærri boð um nær kappingarnar byrja, verða sendar til feløg frá Dan H. Mikkelsen, ið verður kappingarleiðari.
Hvørt felag skal møta við minimum 3 hjálparfólkum.
við svimjikvøðu
Poul
Tilmeldingarfílan er viðfest her niðanfyri


text:
Norðoya Sparikassi 9,5 milliónir í avlopi
Úrslitið áðrenn skatt í 2019 var eitt avlop á 9,5 mió. kr. Eginognin rentaði við 3,9 % og solvensurin var 21,7 % við árslok 2019.
Vøksturin í útlánum var 3,2 % ella 60 mió. kr. Útlánini øktust úr 1.886 til 1.947 mió. kr.
Vøksturin í innlánum var 4,4 % ella 100 mió. kr. – úr 2.302 mió. kr. upp í 2.403 mió. kr. Innlánsavlopið var 456 mió. kr. við ársenda 2019.
Áhugin fyri at seta pening í ábyrgdarfæ er framvegis stórur og líkt er til, at ábyrgdarar hava álit á sparikassanum og eru væl nøgdir við rentuna, sum í løtuni er 4 %. Samlaða ábyrgdarfæið var 25,2 mió. kr. við árslok 2019 í mun til 20,8 mió. kr. við ársbyrjan. Hetta er ein øking á 4,4 mió. kr. ella 21,3 %.
Gjaldføri og solvensur
Gjaldførið er gott. Við ársenda 2019 var yvirdekningurin í mun til lógarkravda gjaldførið 174 %.
Eisini solvensurin er góður. Við ársenda 2019 var solvensurin 21,7 % sammett við 20,5 % árið fyri.
Samanumtikið er sparikassin væl nøgdur við gongdina í 2019.
Norðoya Sparikassi 100 ár
Árið 2019 var eitt merkisár, tí 24. septembur 2019 vóru 100 ár liðin, síðani Norðoya Sparikassi varð stovnaður, og hetta ynskti sparikassin at hátíðarhalda gjøgnum alt árið.
Á hvørjum ári er ein røð av mentanarligum og ítróttarligum tiltøkum, sum sparikassin stuðlar og í 2019 hevur sparikassin verið serliga sjónligur í sambandi við hesi tiltøk og dagar.
100-ára hátíðarhaldið endaði leygardagin 28. septembur 2019 við stórum tiltaki fyri ábyrgdarum, viðskiftafólki og almenninginum – bæði børn og vaksin – í ítróttarhøllunum í Klaksvík. Umframt mat og undirhald var framløga av 100-ára minnisriti.
Sparikassin er væl nøgdur við 100-ára hátíðarhaldið og góðu undirtøkuna í hesum sambandi.
Orsakað av koronasmittuni er umboðsráðsfundurin fyribils útsettur - meira verður at frætta seinni.
Ársfrásøgnin fyri 2019 verður tøk á heimasíðu sparikassans www.ns.fo eftir umboðsráðsfundin.
NORÐOYA SPARIKASSI
Marner Mortensen, stjóri


text:
Vilhelm M. Olsen 25 ár sum sløkkiliðsmaður hjá SKS.
Leygarkvøldið, 21. des., var Vilhelm M. Olsen heiðraður fyri 25 ára trúgva tænastu í sløkkiliðnum. Tað var formaðurin í tilbúgvingarnevndini hjá Skálafjarðar Kommunala Sløkkiliði, Jóhannus Danielsen, sum handaði Vilhelmi heiðurstekin.
Frá vinstru: Vilhelm M. Olsen varatilbúgvingarleiðari, Sunleiv Højgaard tilbúgvingarleiðari og Jóhannus Danielsen formaður.
Villi, sum hann vanliga verður róptur, byrjaði sum sløkkiliðsmaður um ársskiftið 1994/1995, og hevur nógvu seinastu árini verið vara tilbúgvingarleiðari.
Villi býr á Skála og starvast hjá Runavíkar kommunu, har hann til dagligt arbeiðir við vatnveitingina í kommununi.
Tað er Hennara Hátign, Drotning Margretha II, sum í 1973 stovnaði heiðurmerki fyri sløkkiliðsmenn. Eftir innstilling úr Føroyum, var tað stjórin í donsku tilbúgvingarnevndini, Beredskabsstyrelsen, sum góðkendi, at Vilhelm M. Olsen nú hevur fingið heiðurstekin fyri trúgva tænastu í Skálafjarðar kommunala sløkkiliði í 25 ár.
Fyri 1 árum síðani fingu 5 aðrir sløkkiliðsmenn hjá SKS eisini heiðursmerki fyri 25 ára trúgva tænastu, og tað var fyrstu ferð, at hesi heiðurstekin eru latin í Føroyum.
Frá vinstru: Jóhannus Danielsen, Jan Abrahamsen, Hanus Heinesen, Sunleiv Højgaard, Niclas Davidsen og Harry Benjaminsen.


text:
Trivnaðurin best á Heilsuskúlanum
Kanning av sálarheilsuni í miðnámskulum í Føroyum, sum Annika H. Davisen og Súsanna O. Skaale hava gjørt
Brot úr kanningini:
Næmingarnir á Fiskivinnuskúlanum í Vestmanna siga seg hava lægsta trivnaðin (49,0; SD = 9,3), ímeðan næmingarnir á Heilsuskúlanum í Suðuroy hava hægsta trivnaðin (55,5; SD = 10,4).
Sum nevnt eru føroysku miðnámsskúlarnir ymiskir – tað serliga við Heilsuskúlanum er, at næmingarnir eru væl eldri enn hinir miðnámsskúlanæmingarnir (miðal aldur = 35,6 ár; SD = 12,0). Tí kannaðu vit, um aldur í sær sjálvum hevði eina ávirkan á sálarheilsuna hjá miðnámsskúlanæmingum. Vit gjørdu eina regressiónsanalysu (WEMWBS miðal stigatalið var tann bundni variabulin og aldur tann óhefti), ið vísti ein signifikantan samanhang ímillum stigatal og aldur (p = 0.002). So hvørt sum aldurin økist við einum ári, økist sálarheilsan við 0,1 stigatali.
https://www.gransking.fo/fo/tilfeingi/tidindi/salarheilsan-hja-midnamsskulanaemingum-kannad/
Sí úrslit av kanningini her:
psykolog.fo/upload/tinymce/702fb479be689d869d4bdcacdc16de30fc967cd0.pdf


text:
Corona í Føroyum
Føroysku myndugleikarnir hava á hesari síðuni savnað saman upplýsingar viðvíkjandi coronasmittuni/covid-19. Vanta upplýsingar, ella finnur tú ikki tað, sum tú leitar eftir, kanst tú seta teg í samband við coronalinjuna mánadag-hósdag kl. 10-15.
Kunning
27. mai
Framvegis ongin nýggjur tilburður
Í løtuni er ongin føroyingur staðfestur smittaður við coronasmittuni. Hetta byggir á í alt 9.386 kanningar. Tað upplýsir Landslæknin, nú seinastu ka…
Les meira
27. mai
Telefontíðirnar hjá Coronalinjuni broyttar
Frá hesari vikuni at rokna eru telefontíðirnar hjá Coronalinjuni broyttar. Ítøkiliga merkir tað, at Coronalinjan er stongd fríggjadagar. Eingin broyti…
Les meira
26. mai
Eingin smittutilburður seinasta samdøgrið
Í løtuni er eingin føroyingur staðfestur smittaður við coronasmittuni. Hetta byggir á í alt 9.288 kanningar. Tað upplýsir Landslæknin, nú seinastu k…
Les meira
Ofta settir spurningar
Kann eg vitja familju á sjúkrahúsinum?
Nú samfelagið fer upp í ferð, ber aftur til at vitja á sjúkrahúsunum í vanligu vitjanartíðunum. Tað er framvegis neyðugt at halda tilmælini um reinføri og frástøðu.
Havi eg covid-19?
Coronavirus kann hava við sær fepur, hosta og trupulleikar í andaleiðini. Sjúkueyðkennini kunnu vísa seg upp til 14 dagar eftir smittu. Tað er umráðandi, at tú ringir og ikki møtir upp hjá lækna, tí at smittuvandin er sera stórur.
Hvussu verji eg meg fyri corona-smittuni?
Vaska tær væl og ofta um hendurnar og nýt handspritt. Avmarka kropsligt samband, sum lógvatak, kinnkoss og klemm. Hosta ella njós í ermuna og ikki í hendurnar. Halt frástøðu í støðum, har nógv fólk eru savnað.
Støðan í Føroyum
Seinast dagført 27. mai kl. 10:42
187
staðfest smittu
187
frísk
0
í sóttarhaldi
9386
kannað fyri smittu
0
innløgd
0
deyð
Tilmæli
Mælt verður framhaldandi til, at halda frástøðu á tveir metrar, har smittuvandin er størri.
Mælt verður til, at fólk halda hóskandi frástøðu (1 metur), tá ferðast verður í almenna rúminum.
Mælt verður til, at fólk ikki ferðast í onnur lond, uttan at tað er hægst neyðugt.
Heitt verður á útlendsk ferðafólk um ikki at koma til Føroyar.
Eldraøkið verður latið upp stigvíst, so at tey eldru kunnu fáa vitjan og ein meira innihaldsríkan gerandisdag.
Dagstovnøkið fer at skipa virksemið soleiðis, at øll børn kunnu koma aftur á stovn.
Eingir festivalar ella størri mentanartiltøk verða hildin áðrenn 30. juni.
Kirkjur og samkomur kunnu fara undir virksemið aftur.
Søvn sum Tjóðsavnið, Listasavnið og bókasøvn kunnu lata upp aftur tann 4. mai undir skipaðum viðurskiftum.
Allir flokkar fara aftur í skúla skjótast tilber.
Frá 18. mai kunnu í mesta lagi 100 fólk savnast - við frástøðu.
Fólk, ið koma til Føroya úr útlandinum, mugu vísa størsta varsemi og halda seg heima í heimauppihaldi í 14 dagar.
Ítróttur kann undir skipaðum umstøðum avgreiðast við áskoðarum.
Almenn starvsfólk skulu í størst møguliga mun møta á arbeiðsplássunum.
Matstovur og kaféir kunnu hava opið undir skipaðum viðurskiftum. Mælt verður til, at øll skeinkistøð lata aftur klokkan 22.


text:
Umboðsmaðurin hevur sum framhald av einum ítøkiligum klagumáli kannað við hvørji heimild, nær og hvussu Tórshavnar kommuna fremur grannahoyringar í byggimálum, og hvørjar upplýsingar kommuna letur víðari í sambandi við grannahoyringar.
Kanningin vísti, at Tórshavnar kommuna í hesum ítøkiliga máli óheimilað hevði latið persónsupplýsingar víðari til 3. persón.
Umboðsmaðurin gav Tórshavnar kommunu eina átalu fyri handfaringini av ítøkiliga málinum, og heitti samstundis á Tórshavnar kommunu um at endurskoða sínar mannagongdir um hoyringar í byggimálum. (LUM 18/00092)


text:
Eg havi altíð sagt at eg skal ikki hava nakran serligan hava, men ein køksgarð, tað skal eg hava! So tá eg fekk nakrar rabarburøtur úr Hvalba í vár gjørdi maðurin mær ein lítlan kassa at seta røturnar niður í. Ikki vóru røturnar nógvar, so eg keypti eisini fræ til rukola, persille og grønertrar. Saman við synunum hjá mær settu eg alt hetta niður fyrst í juni.
Spennandi hevur verið at fyljga við. Fyrst lítlir spírar, so lítlar plantur og so tá vit tóku tey fyrstu rukola inn og gjørdu eina lekra salat afturvið døgverðanum.
Og nú beint áðrenn ólavsøku sá køks-kassin hjá mær soleiðis út:
Nú veit eg at tað ber væl til at gera ein køksgarð uttanfyri hjá mær. Næsta ár verður tað ein størri køksgarður at fylgja við í. Fleiri ymiskar urtir og grønmeti og nógvar rabarbur. Eg elski alt sum hevur við rabarbur í, rabarbusúltutoy, rabarbutertur, rabarbumuffins, rabarbuís, rabarbusaft, ja so at siga alt sum hevur rabarbur er lekkurt.
Eg tók tær stórstu rabarburnar inn nú ein dagin, kókaði súltutoy og í meðan eg koyrdi tilfarið í grýtuna, kom eg at hugsa um ommu mína. Her stóð eg og tók tær rabarburnar, sum vóru klára, skar tær sundur koyrdi tær í grýtuna, nakað av sukur og so eitt sindur av vanilju. Eg plagdi at irriterast inn á ommu og mammu tá eg bað um uppskrift og tær søgdu “eitt sindur” av hesum ella hasum. “Eitt sindur”!! hvussu nógv er tað? Men nú geri eg tað sama, “eitt sindur” kemur sikkurt við árunum.
Eg minnist hvussu omma plagdi at koyra alt tilfarið til pannukøkur í bollan, onki við at viga ella máta, bara eitt sindur av hasum og eitt sindur av hesum og so pískaði hon við fullari ferð við pískirísi. Og hon gjørdi tær lekrastu pannukøkurnar! Hon gav okkum børnum pannukøkur við heimagjørdum rabarbusúltutoy, sum var kókað av rabarbum, sum hon hevði í havanum og eitt sindur av sukur.


text:
Gýtingarklárur kúlulaksur fingin
13-08-2019 - 13:42 - Jóanis Nielsen
Fiskaaling Gransking: Í vikuskiftinum fekk Fiskaaling ein kúlulaks, sum var at kalla gýtingarklárur. Frammanundan eru tveir kallfiskar við sili fingnir, og váttar hetta, at kúlulaksurin man ætla sær at nørast í Føroyum.
Tað var ikki uttan orsøk, at Fiskaaling og Havbúnaðarfelagið byrjaðu verkætlanina at kanna støðuna viðvíkjandi kúlulaksi í Føroyum. Kúlulaksur er fingin onnur ár, men seinastu árini er títtleikin øktur. Talan kundi vera um einstakar laksar, ið ikki ætlaðu at nørast her, ella um ein nýggjan stovn, ið er í ferð við at fóta sær í føroyskum sjógvi.
Kúlulaksurin hoyrir ikki náttúrliga heima her um leiðir. Tí kunnu nýggir vandar ella váðar vera knýttir at støðuni, um kúlulaksurin megnar at fáa fótin fyri seg. Hugsað verður tá serliga um sjúkur og smittur, sum kúlulaksurin kann vera berari av.
“Higartil hava vit einans staðfest, at nógv bendir á, at kúlulaksurin ætlar sær at nørast her, men enn duga vit ikki at meta um í hvønn mun hetta eydnast teimum, t.e. um nakað kemur undan. Hetta má víðari gransking staðfesta” sigur Kirstin Eliasen, deildarleiðari á Fiskaaling og leiðari á granskingarverkætlanini um kúlulaks.
Fiskaaling heitir á øll, ið fáa kúlulaks, um at lata hann til Fiskaaling, sum so kann gera neyðugu
sjúkukanningarnar. Øll, ið lata kúlulaks inn til verkætlanina, fáa fíggjarliga samsýning afturfyri. Tað er av alstórum týdningi, at fiskurin er so heilur og feskur sum gjørligt. Tað vil siga hvørki kruvdur ella frystur. Í hesum sambandi kann ringjast til avvarðandi á Fiskaaling á telefon 774703.
Umframt kúluna, ið siljafiskurin fær í gýtingartíðarskeiðnum, er eitt eyðkenni fyri kúlulaksin, at hann hevur hvítan kjaft við svørtum góma og svarta tungu.


text:
Upp á tíðina, at Føroyar byrja at gera alkoholfrítt øl
2020-05-03 10:15
”Hetta er tað næst-genialasta uppfinnilsið eftir alkoholfríar øl: Ljóðleysur tónleikur...” (Viðmerking á Facebook til eitt uppslag um alkoholfrítt øl)
Summi fólk tykjast hava tørv á at niðurgera alkoholfrítt øl. Tað verður samanborið við vatn, maltøl ella sodavatn. Alkoholfrítt øl verður snøgt sagt happað og ikki tikið fyri fult. Onkursvegna er tað inngrógvið millum manna, at øl = alkohol. Sigur tú øl, hugsa fólk alkohol, men gloyma, at øl eisini er nógv annað.
Tey tortrúnu – ”skeptikararnir” – halda veruliga, at øl einans er til, fyri at fólk kunnu drekka seg skít. Sum ein tortrúgvur segði um eitt ávíst ølmerki: ”Og tá tað kemur til (...), er alkoholið tann einasti ingrediensurin, fólk keypa sprøjtið fyri.” Hetta lýsir tíverri væl hugburðin hjá summum um hvat øl er og hvønn leiklut tað hevur í samfelagnum. Man skuldi viðhvørt trúð, at vit framvegis livdu í forboðstíðini...
Sannroyndin er, at alkoholfrítt øl komið fyri at vera. Úrvalið er tó nakað soltið í Føroyum. Meðan eg skrivi hesar reglur, siti eg tó og njóti eina góða alkoholfría Erdinger í einum røttum Weißbier-glasi... sum tað sømir seg. At drekka øl er jú eisini ein spurningur um val av glasi. Rætta glasið og rætti hitin kunnu lyfta smakkin munandi – alt eftir hvat slag av øli talan er um. '
Umframt Erdinger er ikki nógv alkoholfrítt øl at fáa. Meðalhampaøl sum Heineken, Carlsberg og Royal finnast viðhvørt í føroyskum handlum, men øgiliga nógvir handlar selja einki annað øl enn Maltøl, Ljóst Pilsnar og Organic Light. Hesi síðstnevndu innihalda 2,7% alkohol og eru tískil langt frá alkoholfrí.
Eisini ber til at fáa spennandi alkoholfrítt øl frá Mikkeller, tó at prísurin er rættiliga pipraður.
Nógvar grundir til at drekka alkoholfrítt øl
Hví er tørvur á alkoholfríum øli? Hví ikki bara drekka sodavatn, saft ella juice? Tey tortrúnu tykjast ikki skilja, at vit eru nøkur, ið dáma væl smakkin av øli. Vit eru nøkur, ið halda, at eleganti drykkurin smakkar væl í sær sjálvum og hóskar væl til góðan mat – serliga føroyskan mat.
Á miðdegi ótu vit turran fisk, og hvat hóskar væl at drekka aftur við turrum fiski? Øl sjálvandi! Eg ætlaði ein fjalltúr eftir døgurða, so tí fekk eg mær sjálvandi eina alkoholfría øl. Eftir hetta kundi eg uttan at blunka seta meg í bilin, koyra út á Vík og ganga niðan á Gøtunestind. Eg kundi enntá saktans havt tikið nakrar dósir við mær av alkoholfríum øli og notið tær á túrinum.
Fremsta argumentið fyri alkoholfríum øli er, at tað ikki frátekur tær funktionalitet. Til ber at arbeiða, íðka, koyra bil, skriva lesarabrøv o.s.fr. eftir at hava drukkið alkoholfrítt øl. Til ber enntá at drekka alkoholfrítt øl í døgurðasteðginum á arbeiðsplássinum. Hevur tú grind og spik við í matpakkanum, so eru hvørki kaffi ella te sakin. Svarið er: alkoholfrítt øl.
Umframt hetta smakkar alkoholfrítt øl rættiliga væl nú á døgum. Trupult hevur verið hjá bryggjaríum at læra seg at taka alkoholið úr ølinum, uttan at smakkurin hvarv við. Nú á døgum megna nógv bryggjarí hetta rímiliga væl. Alkoholfrítt øl smakkar tí sum oftast næstan líka væl sum veruligt øl. Gaman í, har manglar eitt sindur ”magic touch”, men hóast hetta er talan um ein sera væl njótiligan drykk afturvið t.d. røstum kjøti, skerpikjøti, rullupylsu ella einum sterkum grýturætti.
Nógv brúka enntá alkoholfrítt øl sum ein ”sportsdrykk”. Carlsberg 0,0% reypar av at vera ”Low Cal” við sínum 60kj/100ml. Erdinger Alkoholfrei er útgjørd við einum bannara við hesum reypandi orðum: ”Isotonic, contains vitamins (B9, B12), reduced calories.” Ein køld alkoholfrí øl eftir ein góðan fjalltúr ella súklutúr er ein hóskandi løn afturfyri kropsliga stríðið.
Føroya Bjór og Okkara mugu taka seg um reiggj
Tað er upp á tíðina, at Føroya Bjór og Okkara byrja at framleiða alkoholfrítt øl. Hóast tey tortrúnu prædika afturhaldni, er alkoholfrítt øl ein framtíðarinnar vøra. Bæði í Europa og USA er alkoholfrítt øl vorðið fólkaogn. Sølan er rokin uppeftir seinastu árini. Nýmótans menniskju tíma ikki líka væl at ganga rúsað, men vilja hinvegin gjarna hava dygdargóðar drykkivørur.
Bert í Danmark er sølan av alkoholfríum øli fimmfaldað frá 2014 til 2019! Hesi tølini eru frá Bryggeriforeningen, ið metir, at sølan av alkoholfríum øli fer at vaksa munandi komandi árini*:
”Vi tror på, at vi kun lige har set starten af et boom. Der kommer mere og mere på markedet, og det smager bedre. Alkoholfri øl er ikke længere kun pilsnerøl. Det kan være en mørk øl, eller sågar en porter eller julebryg.”
Bæði føroysku bryggjaríini eiga at leypa upp á hendan vognin og fáa part í hesum vøkstri: bæði fyri egnan vinning – men eisini fyri at geva okkum brúkarum eitt betri úrval, herundir møguleikan at ”velja føroyskt”.
Skuldi tað víst seg alt ov trupult hjá føroyskum bryggjaríum at framleiða alkoholfrítt øl, er ein millumloysn at framleiða øl við sera lágum alkoholinnihaldi. Kanska kundi Føroya Bjór roynt at ment sín Ljósa Pilsnara til ein Ultra-ljósan Pilsnara?
Undir øllum umstøðum hevði tað verið eitt frálíkt rák, um føroyingar fóru at drekka minni alkohol. Eg vil ikki prædika fráhald, men alkohol eigur at vera notið í smáum nøgdum – til serlig høvi. Tað er alt ov váðamikið at gera alkoholiskar drykkir til gerandiskost. Eitt er, at tað niðursetur funktionalitetin, men verri er, at tað við tíðini kann skapa bundinskap og misbrúk.
At enda skulu vit ikki gloyma, at nógv fólk eisini eru fráhaldsfólk antin av heilsuligum, hugsjónarligum ella átrúnaðarligum ávum. Hesi fólk eru ein stórur potentiellur marknaður í Føroyum.
Sámal Matras Kristiansen
* ”Salget af alkoholfri øl er femdoblet siden 2014”. Politiken 2. jan. 2020.


text:
Tað skal verða bíligari at keypa stórar vørubilar. Tað heldur Jørgen Niclasen, landsstýrismaður í fíggjarmálum og tí ætlar hann at leggja uppskot fyri Løgtingið í næstum um at lækka avgjaldið á stórum vørubilum.
Nøkrum árum síðani varð farið frá skipanini, har vektin á bilinum var avgerandi fyri, hvussu høgt avgjaldið til landskassan var. Ístaðin skuldi avgjaldið roknast eftir, hvussu stórt útlátið av veðurlagsgassum frá teimum var.
Í hesum sambandi samtykti Løgtingið eisini fyri einum góðum ári síðani, at útlátið skuldi ikki roknast eftir NEDC - háttinum, men eftir WLTP - háttinum
– Hetta seinasta hálva árið hava bilasølur gjørt vart við, at CO2 avgjaldið á stórum vørubilum er hækkað munandi aftur ímóti tí tað var, tá ið tað varð roknað út eftir NEDC - háttinum, sigur Jørgen Niclasen.
Hann sigur, at ætlanin við broytingini var ikki, at avgjaldið skuldi hækka munandi fyri nakað bilaslag. Men hóast tað ikki var ætlanin, er avleiðingin kortini tann, at tað er vorðið dýrari at keypa stórar vørubilar. Í hesum sambandi er avgjaldið hækkað ein fjórðing í summum førum, og í øðrum førum er tað hækkað meiri enn ein triðing.
Tí ætar Jørgen Niclasen at broyta lógina aftur soleiðis, at hesir stóru vørubilarnir ikki skulu gjalda meiri avgjald enn ætlanin var.
– Endamálið er eisini at tryggja, at landskassin ikki kemur undir at verða noyddur at rinda endurrinda endurgjald fyri ov nógv kravt CO2-avgjald, tí ætlanin var ikki at tað skuldi hækka.
Landsstýrismaðurin sigur, at bilar við CO2-útláti undir 170 gramm, verða ikki ávirkaðir av broytingini. Hann vísir eisini á, at teir allar flestu persónbilarnir og teir minni vørubilar, hava lægri útlát enn 170 gramm.


text:
Eginkvoturnar av botnfiski skulu ikki bara falla stóru reiðaríunum í lut
politikkur06-11-2019 - 20:03 - Jóanis Nielsen
Nú eg eri burturstaddur í arbeiðsørindum, og tíverri ikki fái luttikið í orðaskiftinum á Tingi um fiskivinnuna hósdagin, fari eg við hesi grein at gera mína støðu greiða, nú framtíðin hjá høvuðsvinnu okkara skal avgerðast fyri langa tíð framyvir.
Tryggir karmar
Umráðandi er at fiskivinnan hevur tryggar karmar. Karmar sum vinnan kann gera íløgur innanfyri, og sum tryggjar vinnuni virkisfrælsi í nógv ár framyvir.
Fiskiskapur varierar, og kvotur variera, frá ári til árs, men grundleggjandi skulu vit tryggja teimum sum virka í vinnuni í dag, at tey sleppa at halda áfram, óansæð hvussu nógv verður í part.
Manningarnar skulu hava sítt
Nýggja lóggávan skal tryggja, at manningarnar skulu hava sín part av veiðuni, sum tær skulu kunna umseta til pening.
Hetta tryggja vit best við at tengja stálið og loyvini saman aftur, soleiðis at reiðarar ikki sleppa at gera undirhondsavtalur sínámillum, har manningarnar eru við sviðusoð, meðan rættindahavarar lempa pengarnar inn við beinunum uppi á borðinum.
Eginkvoturnar av botnfiski skulu ikki bara falla stóru reiðaríunum í lut
Nú kvoturnar við Flemmish Cap og Eysturgrønland skulu deilast, gerast hesar eitt greitt grundarlag fyri víðarimenning av okkara fiskiflota, í og við at tann sum hevur kvotu at vísa á, lættari fær atgongd til fígging at endurnýggja veiðutólið.
Hetta býtið av rættindum skal gerast soleiðis, at eisini tey reiðaríini sum ikki hava lagt seg undir vongin á einum av stóru makrelfíggjaðu reiðarínum, fáa sín ríkiliga part.
Tað skal verða pláss fyri teimum smáu reiðaríunum, møguleiki fyri at endurnýggja skipini og møguleiki fyri at slóða fyri nýggjum fiskileiðum, sum vit hava sæð okkurt av hesum reiðaríum gera.
Anti-trust
Við at hyggja eftir býtinum sum undanfarna samgonga hevur staðið á odda fyri, mugu vit ásanna, at stóru reiðaríini í Føroyum hava fingið øgiliga nógv rættindi í sín lut.
Sjálvur seti eg spurnartekin við anti-trust mørkini í uppskotinum, tí eg haldi tey eru í ovara lagið, og eg haldi at mørkini skulu lækkast. Tað sum eg eisini haldi hevur stóran týdning er, at mørkini veruliga verða fylgd, og tí eiga vit at áseta at við sølu ella generatiónsskifti eiga hesi mørk at verða aktiveraði.
Eisini seti eg spurnartekin við verðandi støðu, har tey stóru makrelfíggjaðu reiðaríini eru tey sum halda lívið í m.a línuskipunum. Hendan støðan gerð, at smáu reiðaríini detta burturímillum, og at trýstið á okkara fiskastovnar undir Føroyum verður størri enn tað vildi verið, um línuskipaflotin ótarnaður av makrelpengum slapp at laga seg eftir støddini á fiskastovnunum.
Tey stóru skulu hava sítt, men eisini tey smáu
Hóast stórt sæð alt ið undanfarna samgonga gjørdi bleiv eitt neyðaregg, má eg siga, at eg tók undir við grundtankanum við menningarkvotunum.
Tankin um, at tann sum hevur eitt gott hugskot, eina væl undirbygda ætlan, eitt innitiativ at menna eitt øki, fær ein brøkpart av landsins uppisjóvar-ríkidømi til at royna seg við, hann tiltalar meg.
Tillutingina av menningarkvotunum farna valskeið kann man seta spurnartekin við, men í ávísum støðum hevur hendan tilluting verið gagnlig. Hetta sæst m.a í Miðvági, Vestmanna, Hvalba, Sundalagnum og partvís í Sandoynni eisini.
Tryggjast skal við nýggju lóggávuni, at hesir aktørar fáa betri sømdir, soleiðis at teirra lokalu innitiativ halda áfram undir nýggju skipanini.
Friðaðar leiðir
Fakta er, at meiri enn helmingurin av føroyagrunninum er friðaður fyri m.a upsaveiðu. Í sjálvum sær er tað ikki ein trupulleiki, men trupulleikan er hinvegin, at ongi útlit eru fyri at hesin helmingur nakrantíð letur uppaftur. Ella at man nakrantíð fer at royna, um nakað er at fáa har á leiðunum aftur.
Føroya Banki er somuleiðis friðaður fyri allari roynd, og millum fiskimenn er stór semja um, at hetta er sjálv orsøkin til at ongin toskur er at fáa á Føroya Banka.
Onkur má bróta tøgnina, og onkur má gera vart við støðuna, tí støðan minnir mest um lóggávuna við jarðfestum fornminnum.
Eftir royndarfiskiskapinum eftir hýsu á Bankanum í ár at døma, missur okkara land eitt avreiðingarvirði á uml 300 mió kr árliga, við verandi støðu, bara á Føroya Banka.
Nýggja lóggávan má tryggja at ein skipað ætlan fyri friðaði økir fyriliggur, og eisini nær hesi øki verða klár at reka vinnuliga fiskivinnu á aftur.
Skuffuloyvir skulu burtur, og skott skal verða millum bólkar
Upprudding má til, tá tað kemur til loyvir sum eru givin eftir gomlu skipanini, og sum framvegis eru latent í skipanini.
Línuskipum viðvíkjandi, vóru fyri fáum árum síðani uml 22 virkin skip. Nú eru umleið 12, men loyvini eru framvegis har, soleiðis at møguleikin er framvegis at komandi ár eru 22 skip aftur á grunninum. Við lóggávu má tryggjast at hetta ikki ber til, um so upphøggingarstuðul skal til fyri at fáa hesi loyvi burtur.
Eittans rækjuskip er í føroyska flotanum, hóast nógv loyvir eru í skipanini. Hetta eru loyvir sum eru á fjarleiðum, og sum tí ikki troyta føroyskar fiskileiðir. Tí eigur nýggja lóggávan at tryggja, at hesi loyvir verða latin út av nýggjum, um verandi aktørar ikki gera brúk av teimum.
Skott millum bólkar
Dagaskipanin er ein góð skipan fyri okkara heimaflota, og tí skal hon varðveitast.
Eg fegnist stórliga yvir skipanina, har tað nú verður loyvt at flyta óbrúktar dagar millum ár.
Hinvegin eiga vit at tryggja, at dagar sum eru tillutaðir partrolarum, ikki kunnu brúkast av línuskipum ella umvent. At dagar tillutaðir djúpvatnstrolarum ikki kunnu brúkast av partrolarum, línuskipum, landleiðstrolarum ella øðrum. At dagar tillutaðir útróðrarbátum á landleiðini, ikki kunnu brúkast av línuskipum.
Løgtingið hevur nú ein søguligan møguleika, at tryggja nýggjum aktørum betri atgongd til fiskatilfeingið.
At tryggja verandi smáu aktørum framhald, og menningarmøguleikar innan tær greinar har hesir virka.
At tryggja virkjunum á landi betri atgongd til fiskatilfeingið gjøgnum økta uppboðssølu av veiddum fiski.
Og ikki minst at tryggja verandi stóru aktørum tryggleika fram í tíð, tryggleika sum er grundarlagið undir nútímansgerð og effektivisering av veiðutólum.
Eg síggi vanda í at okkara tilfeingi verður savnað á ov fáum hondum, serliga tí at hesi, hóast ófatuliga stórar nøgdir, ikki ganga á odda við innovativiteti og kreativiteti.
Hinvegin síggi eg spírar ið eru um at fáa høvdið uppundan, og sum koma at standa fyri eini meiri fjølbroyttari framleiðslu av okkara fiskatilfeingi. Spírar sum samstundis staðseta teirra aktivitet runt alt landið, og ikki bara á einum og sama staði.
Hesum stuðli eg, og ætli eg eisini at gera mína ávirkan galdandi fyri at hesi skulu fáa góðar sømdir.
Brandur Sandoy, tingmaður


text:
Guðrun Elttør
Lisið inn: Búi Sølvason
Í Føroyum eru tað nógv fólk, ið seta eplir niður á hvørjum ári. Ofta eru bæði børn og vaksin við til at gera eplaveltu.5
Tey skulu hava eitt sindur av jørð, seteplir og tøð, fyri at kunna gera eina eplaveltu.7
Hin mest vanliga eplaveltan kallast flagvelta. Tá flagvelta verður gjørd, verður ovasta lagið av jørðini skorin í bøkkar.9
Hvør bøkkur verður vendur og lagdur yvir eitt ella tvey smá setepli. Millum bøkkarnar verður ein skeið av eplatøðum løgd.11
Tøð finnast í ymiskum sløgum. Eitt tað mest vanliga er kunsttøð, ið er gjørt til at taða epli.13
Seteplini verða løgd at næla, áðrenn tey skulu setast niður. Best er, at tey liggja og næla í nakað av ljósi, so verða nálirnar stuttar og tjúkkar.15
Tað eru nógv sløg av eplum. Summi seta fleiri sløg niður. Tey mest vanligu eru Folva og Oleva. Epli kunnu verða sett niður um várið áleið til hálvan mai.17
Eplini verða tikin upp um heystið, áðrenn kuldin kemur. Tey verða goymd myrkt, kalt og turt - so halda tey sær allan veturin.19
Foto/ Myndir/ Asseq/ Valokuva/ Guvvieh/ Nuotraukos/ Photo:
S1+4+8+10+12+14+18+20: Guðrun Elttør
S6: Jákup Justinussen
S16: Búnaðarstovan


text:
Næmingaráð, samstarv, trivnaður
Samstarv og trivnaður, eru virðir, ið eru í hásæti á skúlanum. Tá ein flokkur byrjar á skúlanum, verður skipað fyri tiltøkum, soleiðis at næmingar koma at kenna hvønnannan.
Ein samstarvsavtala verður gjørd millum næmingarnar og hendan verður tikin fram av og á, fyri at tryggja tað góða samstarvið og trivnað millum næmingarnar.
Á skúlanum er møguleiki at lána hølina til tiltøk, í samráð við húsavørðin.
Næmingaráð
Hvør flokkur velur næmingaráð, 2 umboð. Uppgávunar eru:
- at skipa fyri floksins tíma, at velja orðstýrara og skrivara
- at taka viðurskifti upp til samstarvfund millum skúla og næmingar
Floksins tími
Er eitt formum har næmingaráðið og flokkurin kunnu tosa um viðurskifti, ið ávirka skúlagongdina og trivnaðin. Næmingarnir læra vanligan fundarsið, at seta dagsskrá, velja orðstýrara og skrivara, og at taka samanum fv. fundarfrágreiðingar.
Samstarvsfundur millum skúla og næmingarráð
Her er ein møguleiki at eftirmeta skúlaviðurskifti. Skúlin ella næmingarinir kunnu biðja um fund milum lærararnar ella leiðsluna.
Reglur fyri samstarvsfundar næmingar - skúli


text:
Tað eru fiskimenn og útgerðarmenn, ið hava skapt virðið í fiskiskapi. Teir hava einki fingið forerandi.
Fiskiríkidømi hevur altíð svomið runt hesar oyggjar, men í øldir varð bert viðfáningur fingin til høldar. Tað er bert hálv onnur øld síðani, at menn løgdu meira fyri í royndini at fáa størri virðið í fiskiskapin. Undir Føroyum byrjaði henda roynd av álvara fyri bert hálvari øld síðan.
Tað var øllum frítt at fiska, líka inntil politikarar settu reglar um hvat, hvussu og hvør kundi fiska.
Gjøgnum hesa tíð hava fiskimenn og útgerðarmenn lagt nógv fyri. Undir ringum umstøðum hava hesi kempa ólíðiligan kamp á bátadekki fyri at vinna til lívsins uppihald hjá bæði familju og landi.
Gjøgnum tíðirnar er mangur endaður við meini. Allahalgannadag minnast vit tær mongu vátu gravirnar. Húsagangir hava rikið familjur frá húsi og heimi. Úthaldnið, dugnaskapur og treystið hjá hesum mongu gjørdi fiskiskapin til veruligt ríkidømi. Tað eru fáir menn, ið hava fingist við fisk og skip, sum eru farnir ríkir av foldum, niðurslitnir og møddir.
Tað virðið, sum fiskiloyvið hava, eru skapt av vinnuni – og ongum øðrum. Men tá fiski- og útgerðarmenn fáa vinning úr sínum yrki, skulu teir sjálvandi rinda part av hesum til vælferðarsamfelagið. Soleiðis er tað, og soleiðis eigur tað at vera.
Tjóðveldi sigur, at hetta er ósatt. Bringubrøtt við nøsini upp í loft, billa tey fólkið inn, at tað eru tey og bara tey, sum hava forert fiskimonnum og útgerðarmonnum hetta ríkidømi. Tey niðurgera fiski- og útgerðarmenn og karakteramyrða tey, ið ditta sær at muta ímóti.
Eg má siga sum Magnus Rasmussen, eg skilji ikki frekvensin, ið Tjóðveldi samskiftir á. Men at talan er um áhaldandi óljóð á neyðfrekvensinum er nokk lítið at ivast í.
Eg farið at ráða Tjóðveldinum til at seta seg í samband við fjarskiftiseftirlitið og útvega sær ein annan frekvens, so vit kunnu samskifta á virðiligan og veruligan hátt.
Jóhan Eli Poulsen
Løgtingsmaður fyri Fólkaflokkin


text:
EHF er í dag komið við fráboðan, í mun til koronakreppuna, viðvíkjandi landsliðsvirksemi komandi tíðina. Hetta ávirkar fleiri av føroysku landsliðunum.
EM-undankappingin hjá kvinnum er avlýst og verður sostatt ikki spæld liðug. Luttøkan til EM20-endaspælið í Noreg og Danmark verður nú grundað á úrslitini í EM 2018. Talan er tó um somu liðini, sum liggja ovast í undankappingini higartil, sum er komin í helvt.
European Open fyri U16-gentur er avlýst og verður ikki leikt. EM-kappingarnar hjá U18- og U20 monnum, sum skuldu spælast í august eru fyribils útsettar. EHF miðar eftir at fáa kappingarnar leiktar í januar 2021, men er hetta ikki váttað enn.


text:
- Tíðindi, mentan og ítróttur
Nógv brenna heldur pappírsavfallið
Kommunala brennistøðin í Havn kannaði í summar, hvussu nógv papp og pappír var í bingjunum við burturkasti frá vinnuni.
Úrslitið er, at millum 25 og 30 prosent í bingjunum við burturkasti, sum fer í ovnin, eru papp og pappír.
Papp og pappír til endurvinning kostar 320 krónur fyri tonsið. Tað kostar 1.000 krónur fyri tonsið at brenna papp og pappír.
Brennistøðin undir stórum trýsti
Kommunala brennistøðin vísir tí á, at tað er ein fíggjarligur vinningur hjá fyritøkum at lata papp og pappír til endurnýtslu.
Papp og pappír fylla sera nógv í ovninum. Og brennistøðin er undir sera stórum trýsti, sigur Brennistøðin.
Ovnurin brennur alt samdøgrið. 1. september í ár hevði ovnurin brent 5.463 tímar av 5.832 møguligum tímum, svarandi til 93 prosent.


text:
VÍF liggur á odda í mansdeildini og er enn ósigrað. Skal liðið liggja ovast eftir dystin móti Neistanum á Hálsi í dag klokkan 18.00 skulu allir menn helst vera meira enn klárir. Onnur treyt er, at nakað væl av vestmenningum leita sær til Havnar og at útisetarnir í Havn eisini taka túrin niðan á Háls.
Hasar treytirnar ber til at uppfylla. Tá liggja vit væl til Neistaliðið, sum møtir upp eftir ein ósigur móti Kyndli seinasta sunnudag. Dysturin millum Neistan og Kyndil var eitt sindur løgin, tí Neistin var framman fyri við trimum-fýra málum stórt sæð alla tíðina. Kyndil kastaði nógvar bóltar burtur og gjørdi lítið og einki í fyrra hálvleiki fyri at forða Rasmusi Søby at skjóta sum honum lysti.
Móti endanum byrjaði tað tó at rigga hjá Kyndli. Neistaleikararnir gjørdust ótolnir og ótryggir bæði í álopi og verju og Kyndil streyk avstað við báðum stigunum.
Har verður helst nógv at hava eyguni eftir hjá VÍF-leikarunum. Sleppur Rasmus Søby at spæla frítt, skjýtur hann nógv mál, men verður hann passaliga órógvaður, fær hann vónandi ikki so nógv burturúr. Og har eru sjálvandi ein rúgva av øðrum góðum leikarum at ansa eftir.
VÍF-leikararnir hava víst, at teir standa ikki aftan fyri tær dygdir, sum leikararnir vístu í fjør. Fleiri av teimum ungu hava veruliga prógvað síni virðir, og og av teimum ungu móti KÍF seinasta leygardag vóru tað serliga Jóhan á Garðastovu og Jón Müller, sum vóru eyðsýndir. Filip Jojic, Sjúrður Olsen og fleiri aðrir vístu stórspæl, og tað tykist sum at leikluturin hjá Sjúrði sum liðskiparar eydnast sera væl, bæði við egnum skotum og við góðum sendingum til Filip. Tað var eisini stuttligt at síggja Magnus Müller skjóta fyrsta málið til 1-0 í hesum dystinum móti kollfirðingum. Magnus er fallin væl inn í VÍF-hópin.
Hjalmar Klein Olsen hevur ivaleyst gjørt sær sínar metingar av dystinum. Hann kennir væl Neistaliðið, og at VÍF fyrsta dystin móti Neistanum í fjør tapti við fýra málum hevur ongan týdning í dag. Men skotini frá byrjan mugu vera neyvari enn móti KÍF leygardagin, har bara trý skot fóru inn teir fyrstu 15 minuttirnar. Eru kanónirnar rætt innstillaðar vænta vit ein spennandi dyst, har kvikleikin hjá VÍF-leikarunum vónandi fer at gera munin.


text:
Góðu viðskiftafólk
Fyri at minka um smittuvandan fylgja vit tilmælum frá myndugleikunum. Tó er handilin nú opin.
Gev gætur at tað avmerkt økið til kundar okkara og handverkarar sum arbeiða hjá Demich.
Hetta er galdandi fyribils frá 14. Apríl.
Í samband við ymiskt, sum seinastu tíðina er skriva um grøna orku og hitapumpur vilja vit koma við n
Eini hjún skiftu sær nevniliga oljufýrið út við einari hitapumpu fyri tveimum árum síðani, og tey
Fyrilestrar hjá Demich um jarðhita
Áhugaverd grein í ingeniøren um sjógvhitapumpuskipanina á Boðanes- heiminum, ið Demich hevur gjørt
Nýggj áhugaverda grein hjá Jarðfengi um m.a. varandi orku Les greinina hjá teimum her
Demich er landsins førandi fyritøka innan alternativa orku. Saman við okkum ber til at fáa hita burtur úr nærum øllum elementum.
Vit veita og seta upp hitapumpur ið taka hita úr luft, sjógv og jørð. Set teg í samband við okkum á tlf. 350 300 ella á demich@demich.fo og fá eitt orkuprát.
Vit hava altíð brúk fyri góðum og dugnaligum starvsfólkum.
Um tú ert áhugað/ur at starvast hjá okkum, ert tú vælkomin at seta teg í samband við okkum.
Fyll út formular og vit venda aftur um vit hava nakað starv til tín.
Søk her


text:
Heilsuskúlin bjóðar hesar útbúgvingar
Heilsuhjálpari
Varir 15 mánaðir.
Heilsuhjálpirin veitir umsorg og røkt til borgarar, við støði í tørvi, orku og lívssøguni hjá borgaranum. Arbeiðir innan t.d. eldraøkið og kunnu arbeiða sum stuðlar hjá fólki ið bera brek. Førleikar sum útbúgvingin gevur, sí Námskipan.
Minsta krav fyri upptøku: 9. flokkur og eitt ára arbeiðsroyndir av onkrum slagi. Ella 10. flokk.
Heilsurøktari
Varir 22 mánaðir. Byggir á heilsuhjálparaútbúgvingina.
Heilsurøktarin veitir likamliga og sálarliga sjúkrarøkt og umsorgan, við endurmenning, heilsufremjan og sjúkufyribyrging sum endamál. Arbeiðir á eldraøkinum, sjúkrahúsi, innan psykiatri, sjúklingaflutning og sum stuðlar í almannaverkinum v.m.
Førleikar sum útbúgvingin gevur, sí Námskipan.
Heilsuhjálparaútbúgving, ella onnur útbúgving+viðkomandi arbeiðsroyndir, sum í minsta lagið svara til 15 mánaðir, ið er longdin á heilsuhjálparaútbúgvingini.
Námsfrøðihjálpari
Varir 24 mánaðir.
Lær at arbeiða sjálvstøðugt við námsfrøðiligum og umsorganarligum uppgávum. Arbeið innan dagstovna- skúla og almannaøkið við mennandi og stimbrandi virksemi, sum styðjar upp undir menningina, trivnaðin og læringina hjá børnum, ungum og vaksnum.
Upptøkutreyt: 9. flokkur og eitt ára skúlagongd, ella arbeiðsroyndir av onkrum slagi. Ella 10. flokkur.
Gevur atgongd til miðallangar útbúgvingar.
Hvat er munurin á heilsuútbúgvingunum?
Heilsuhjálparin arbeiðir sjálvstøðugt við røkt
"Røkt" er stuðul til tað, ið borgarin vanliga sjálvur hevur megnað av persónligum tørvum í dagliga lívinum, men ikki megnar longur vegna elli, sjúku ella brek. Tað er alt tað, ið ein vanliga sjálvur tekur sær av, t.d. sum bað, lata seg í, at eta, at drekka. Heilsuhjálparin arbeiðir i heiminum hjá borgaranum og tað kann eisini vera ellisheim ella sambýli.
Heilsurøktarin arbeiðir sjálvstøðugt við likamligari og sálarligari sjúkrarøkt
Sjúkrarøkt er, umframt vanliga røkt, tá ið sjúka er við inni í myndini. Heilsurøktarin veitir grundleggjandi sjúkrarøkt og hevur tí, afturat eldraøkinum eisini arbeiðsøki innan almanna og heilsuverkið.
Báðar útbúgvingar skulu harumframt arbeiða við endurmenning av mistum førleikum, heilsufremjan og fyribyrging av sjúkum, innanfyri økini røkt ella sjúkrarøkt.
Eisini við at skapa samanhang í røktini fyri borgarar sum verða innlagdir á sjúkrahús, ella útskrivaðir.
Báðir fakbólkar kunnu upplærast í uppgávum, sum ikki liggja beinleiðis í málunum fyri einstøku útbúgvingina, um arbeiðsgevarin metir at starvsfólkið hevur royndir til at útføra uppgávuna.


text:
Nú er at fara í gangi- ella renniskógvarnar
Nú skulu vit øll út at røra okkum. Fólkaheilsuráðið og Sona skipað í døgunum 15 - 31. mai fyri átakinum "HVØR METUR TELUR". Átakið gongur út…
Javni 49 ára stovningardag
Í dag, 14. mai fyri 49 árum síðan, varð landsfelag sett á stovn, ið seinni fekk navnið Javni. Tað va…
Enn ber til at søkja inn á serbreytina á Glasir
Ert tú millum 16 og 25 ár, og kundi hugsa tær at fari á miðnám eftir summarferiuna, so er enn møguli…
Studningur úr Minningargrunni Louis Zachariasens
So er aftur tíð at søkja studning úr Minningargrunni Louis Zachariasens, sum Javni umsitur. Endamá…


text:
Eitt- og eitt hálvt ár barnsburðafarloyvi...
2019-08-19 14:08
At fáa børn í dag er eitt tilvitað val ein ger sær, ein týdningarmikil
samfelagsuppgáva, og nakað við persónligt frælsi at gera. Vit eiga sum
samfelag, at skapa møguleikan fyri, at hetta persónliga frælsi verður
víðka soleiðis, at smábarnafamiljan fær møguleikan, og kann velja at
ansa barni sínum heima við hús, inntil tað er 1½ ár.
Sum er bera vit 1 ára gomul børn, og í einstøkum føri yngri smábørn á stovn, og har byrjar eitt mikið annarleiðis barnlív, enn tað tey hava havt saman við nærmasta persóni heima við hús, har annað, ella bæði foreldur eru um nýføðingin og smábarn teirra. Hetta skifti og fyribrigdi hevur heitið dupult-sosialisering, t.v.s. at námsfrøðingar og hjálparfólk eru um okkara minstu rættuliga nógvar vaknar tímar í gerandisdegum, frá tey eru 1-3 ár. Í turrum tølum vil hetta siga at eitt barn er á stovni, oftani ímillum 6-7 tímar dagliga, 5 dagar um vikuna, alt ári. Siga vit, at arbeitt verður áleið 200 dagar um ári, er eitt lítið barn ímillum 1-3 ár, í fremmandum og skiftandi hondum, allar hesar dagar og vaknu tímar í 2 ár.
Eg ivist ikki eina løtu í at okkara fakfólk, námsfrøðingarnir og hjálparfólk gera eitt dygdargott og professionelt arbeiði, og eru um hesi børn, so væl sum tey megna, MEN vit vita eisini:
• At tað kann knípa við at yvirhalda tilmælinum um normering og at ov fá fólk eru til arbeiðis. Fylgjurnar eru at einstaka lítla barni fær ikki nøktandi tilknýti, har eru ov “fáar heitar hendur” til at røkka ov nógvum samstundis.
• Nógvir stovnar hava eina yvirvág av ófaklærdum hjálparfólki í mun til útbúnar námsfrøðingar (§ 8. Stk.4. í dagstovnalógin sigur 1/3 kann vera hjálparfólk, og 2/3 skal vera fakfólk – oftani er starvsfólkahópurin settur saman øvugt)
• Menningarsálarfrøði og gransking vísa á at eitt lítið barn hevur brúk fyri støðugari umsorgan og relatiónum, serliga fyrstu 3 árini, sum í flestu førum bara foreldur kunnu geva teimum. Hetta er ikki nakar kritikkur av okkara professionellu starvsfólkum, men ein sannroynd, at á stovni eru børn eitt objekt fyri arbeiði, har ein sekunder sosialisering fer fram, og barni er ikki tann serstakið
persónurin, smábørn eru heima við hús, har familjan og tey nærmastu hjúkla um smábørn teirra (primer sosialisering).
Politiska valdið eigur at taka hendan spurningin upp, um tíðin ikki er komin, at bera so í bandi, at foreldur, við smáum børnum eiga at hava rættin til 1-½ ára barnsburðarfarloyvi. Hetta barnsburðarfarloyvi kunnu tey skifta sundur ímillum sín. Endamálið við hesari umlegging av familju politikki í FO, er:
• at pinku- og smábarni fær eina trygga byrjan heima hjá sínum nærmastu
• at hetta kemur at taka nakað av tí stóra trýstinum, og arbeiðsbyrðuni í okkara vøggustovum
• at námsfrøðingar og hjálparfólk fáa betri stundir til tey børn, sum eru í vøggustovum kring landi, frá tey eru um 1 ára aldur, ella yngri.
• at smábørn eru meira grundleggjandi komin fyri seg (bæði fysiskt og mentalt) áðrenn teirra stovnslív byrjar.
Súsanna Olsen, Framsókn


text:
Tiltøk 2001 til 2005
- TÝSDAGIN, 28 FEBRUAR 2012 18:25
- DAGFØRD HÓSDAGIN, 23 JUNI 2016 22:00
- SKRIVAÐ AV Administrator
Her skal standa eitt yvirlit yvir farin tiltøk frá 1987 til 2013, tíverri mangla nógv tiltøk!
Tiltøk í 2001
9. januar 2001
9. januar 2001 vóru vit líkasum bidnir, at standa fyri sanginum til nýggjárskonsertina, tí nýggjárskórið skuldi vera - ikki blandað kór - men manskór. Vit 30 til 40 mans maktaðu ikki nógv móti einum heilum symfoniorkestri, so vit máttu út at finna sangarar, sum kundu stuðla undir. Á hesu konsertini hevði prgrammnevndin set tey mergjaðu kórverkini »Landkjending« og »Soldatakórið« hjá verdi á skránna. Solistur í »Landkjending« var eingin annar enn Úlvur við Høgadalsá, sum megnaði uppgávuna til lítar. Tíverri noyddist vit at syngja oftani, tí Eimskip hevði keypt eina konsert leygardagin, har innboðin skuldu møta kl. 18:00, meðan vit aftur sunnudagin skuldu syngja kl 16:00 og kl. 19:30, so tað var ein ordans umgangur fyri solist, kór og orkestur!
10. februar 2001
10. februar 2001 helt okkara sangari Georg Egholm trýss ára føðingardag uppi í Sjónleikarhúsinum. Og blíður sum hann var og er, bjóðaði hann sangarunum við til haldið, og afturfyri sungu vit sjálvandi nakrar sangir, sum hóskaðu til eina veitslu. Bæði hann og vit vóru væl nøgdir aftaná.
12. mars 2001
Mánadagin 12. mars 2001 kl. 20:00 vóru vit sum vant í ÚF. Men hetta kvøldið hevði Sjónvarp Føroya biðið okkum um at syngja sangin »Kristoffur Kolumbus« uppá band fyri teir, tí SVF hevði planir um vísa eina italska seriu. Serian skuldi hava føroyska talu, og fyrireikararnir hildu eisini at tittullagið skuldi syngjast á føroyskum, og tað bleiv Jón Svein Heinesen, sum fekk uppgávuna at taka okkum upp á band, og tað gekk vist væl, - serian var í hvussu so er væl dámd.
21. apríl 2001
Leygarkvøldið 21. apríl 2001 var Prix Føroyar uppi í Norðurlandahúsinum. Tiltakið Prix Føroyar varð við okkara luttøku. Vit sungu ein sang saman við bólkinum "All that rain". Konsertin bleiv send beinleiðis í sjónvarpinum og útvarpinum.
5. mai 2001
Fríggjakvødið 5. mai 2001 vóru vit uppi á Hotel Føroyum og sungu »Sangerhilsen«, »I østen«, »Klara stjärna«, »Ísland« og »Føroyar mítt land« og umframt kvóðu vit »Stolt Signild«. Grundin var tann, at »Team Norden« hevði fund 3. til 6. mai í Føroyum við fyrilestrum og øðrum. Torfinn Høgaard var ein av teimum, sum stóðu fyri tiltakinum, og hann bað okkum um at syngja - í føroyskum búna! - norðurlendskar sangir og kvøða fyri gestum sínum kl 20:30. Vit møttu allir kl 21:30 í rúmi 117 fyri at hita upp. Mads og Heri og skipaðu.
29. apríl 2001
Sunnudagin 29. apríl 2001 kl. 16:00 høvdu vit konsert uppi í Norðurlandahúsinum. Upprunaliga skuldi konsertin vera 28. apríl, men av tí, at tað enn ikki var ruddað eftir PRIX Føroyar, mátti konsertin útsetast. Konsertin var sera fjøllbroyt, tí fyrst sang Janus Trúgvasson einar tveir sangir(»Longsul« og »Gluggaop«), sum hann sjálvur hevði gjørt, síðani spældu Árni Hansen og Bjarni Restorff tvey stykkir fyri tjúgu fingrar (ella fýra hendur) eftir Fr. Schubert og Edv. Grieg (»March Miltaire« og »Norskan dans no. 1«), Manskórið sang nakrar sangir einsamallir og einar tveir sangir saman við solistinum Gunhild Andreasen (»Nobody knows the troubles I've seen« og »Swing low, sweet chariot«) meðan Árni Hansen og Peter H. Niclasen framførdu »Ständchen« hjá Fr. Schubert. Og eisini sang Barbershop kvartettin »Tell me why«. Her er skráin:
19. mai 2001
Leygardagin 19. mai 2001 kl 11:30 sungu vit til eina Matiné í Havnar kirkju. Tað var organisturin í Havnar kirkju Oddvør Johansen, sum skipaði soleiðis fyri, at vit kundu syngja í kirkjuni í einar 30 minuttir. Sangirnir vóru hesir:
26. mai 2001
26. mai 2001 var eitt harmonikatreff uppi í ítrottar høllini á Hálsi, sum vit luttóku í.
10. juni 2001
Frá 6. juni til 11. juni høvdu vit vitja av tí norska Manskórinum Breistein, sum dagliga heldur til í útkantinum við Bergen. Samstundis sum teir vitjaðu okkum, høvdu vit í Føroyum eina heldur forkunniga vitja av fyrrverðandi heimsmeistaranum í talvi Kasparov. Hann telvaði móti øllum teim bestu telvarunum hjá okkum, og flest allir vóru teir við skerdan lut. Fyri at vísa fyrrverðandi heimsmeistaranum eitt sindur av Føroyum - uttan talv - var ein mentanarløta uppi í Norðurlandahúsinum sunnudagin kl 16:00, har, millum annað, Tórshavnar Manskór í føroyskum klæðum sungu einar 5 sangir, og gestir okkara manskórið Breistein sang eisini. Vit royndu at syngja á russiskum og kórini bæði sungu »Konglijekonvalje« saman. Tað riggaði vist útmerka og vit fingu allir eitt smíl frá heimsmeistaranum tá vit sungu á russiskum!?
10. juni 2001
Sunnukvøldið kl. 20:00 hevði Tórshavnar Manskór saman vit manskórsgestunum Breistein úr Voss, konsert í Kommunuskúlaauluni, har vit framførdu í gott og væl ein tíma. Vit sungu hvør sær og einar tveir sangir saman, og eftir tað, høvdu vit eina hugnaløtu saman áðrenn teir dagin eftir skuldu heim aftur til Norra við Norrønu.
26. juli 2001
26. juli 2001 høvdu umleið 25 mans eina framførslu uppi í veitsluhøllini á Hotel Føroyum. Tað var Eyðun Poulsen sum vegna Smyril Line, hevði heitt á okkum um at syngja fyri einum norskum bóndafelagi úr bygdini Voss, sum var og ferðaðist í Føroyum um tað mundi. Við í ferðaliðnum var føroyingurin Sniðálvur Jóanesarson, sum var frásøgumaður hetta kvøldi og hevði lagt dent á, at Tórshavnar Manskór skuldu syngja fyri teimum í 20 minuttir. Størstu ynskjini vóru, at vit sungu í føroyskum klæðum, og at vit millum annað sungu »Dýrd á vík og vág«, tað gjørdu vit so kl. 20:30. Eftir okkum kom Havnar Dansifelag.
18. august 2001
Leygardkvøldið 18. juli 2001 vóru vit í høllini á Hálsi. Kiwanis felagsskapurin hevði heitt á okkum at syngja nakrar sangir fyri sínum 600 gestum, sum vóru til eitt tiltakið, teir høvdu uppi á Hálsi. Vit sungu í 20 minuttir bæði á føroyskum, íslendskum og norskum, og fólk vóru væl nøgd.
20. oktober 2001
Leygardagin 20. oktober 2001 kl. 16:00 var konsert í Gøtu kirkju. Orsøkin til hesa konsert var, at Tórshavnar Manskór í eina heila viku hevði havt Erik Kamp Hansen sum gestadirigent. Vit høvdu boðið honum til Føroyar frá 12. til 21. oktober (innkvarteraður privat hjá Mads Winther, Aksel Haraldsen og Birgir Krossteig) við tí fyri eyga, at geva okkum inspiratión. Við sær hevði hann nógvar góðar sangir, sum vit øvaðu hvønn einasta dag Erik vitjaði okkum, og sum áhoyrarnir kundu hoyra á konsertini í Gøtu kirkju. Útvarpið gjørdi nakrar upptøkur, sum teir sendu sunnudagin eftir, og eitt sindur av reklamu fingu vit, tí útvarpið hevði eina beinleiðis samrøðu við Erik Kamp Hansen fríggjadagin áðrenn konsertina. Vit vóru í Gøtu frá kl 13.00 inntil vit fóru til Havnar aftur kl. 18.00, og direkta í Gamla Realskúlan, har ein lítil samkoma var fyri Erik Kamp Hansen - og okkum!
21. oktober 2001
Sunnudagin 21. oktober 2001 helt bygdin Elduvík ein rundan føðingardag, og tað var kikjan sum helt sín trýss ára føðingardag. Í tí sambandi sungu vit nakrar sangir í kirkjuni.
2. november 2001
Fríggjakvøldið 2. november 2001 vóru vit í einari beinleiðis sending í Útvarp Føroya. Tá royndi ÚF at hava »live« musikk hvørt fríggjakvøld, og nú var so túrurin komin til okkara. Vit sungu okkurt sum Edvard Nyholm Debes hevði langt til rættis, og vit sungu onkuntíð millum kl. 19:00 og kl. 20:00.
??. ? 2001
Framførsla í Havnar Klubba
24. desember 2001
Mánadagin 24. desember 2001 vóru vit sum vanligt er, uppi á Lágargarði. Har var tað enn einaferð jólahald fyri búðfólkunum og teim nærmastu, - eisini børnunum! Har hevur prestur jólaguðstænastu, búðfólkið syngur sálmar, aftaná syngja vit, og tá vit eru lidnir, dansa børnini um jólatræðið og fáa ein jólapakka. Eftir tað fer búðfólki inn á »eindirnar« við sínum skildfólkum har tey hugna sær. Vit sungu hesaferð hesar sangir: »Mítt hjarta tilhald hevur«, »Jólaklokkan«, »Gleðilig Jól«, »Nú andar«, »I dit Rige« og »Furuskogen«.
Tiltøk í 2002
14. mars 2002
Hósdagin 14. mars 2002 vildi Sjónvarp Føroya hava okkum í studio at gera eina sending við Manskórinum. Sendingin skuldi vera ein vangamynd av manskórinum og tí lívinum, sum fylgir við, men tað bleiv tað ongantíð. Men vit gjørdi so sendingina við solistum sum td. Kára p. í »Skygni«, Peter H. Niclasen í »I dit rige« og fleiri øðrum. Sendingin bleiv gjørd í Vørðsluni har millum annað Ragnar C. Jacobsen stóð fyri upptøkunum, meðan Edward Fuglø stóð fyri kolissunum.
4. juni 2002
Týsdagin 4. juni 2002 voru fleiri av limunum í Tórshavnar Manskóri uppi á Hotel Føroyum og sungu. Tað var Fiskimálastýrið sum hevði ráðstevnuna NASCO í døgunum frá 3. til 7. juni við umboðan úr fleiri tjóðum og henda týsdagin vildu fyrireikararnir av tiltakinum, Green Gate Incomming, hava okkum niðan at syngja fyri gestunum kl. 9 um morgunin í 15 minuttir, beint eftir at Jørgin Niclasen hevði sett stevnuna. Vit sungu sum avtalað varð í føroyskum klæðum kl. níggju um morgunin!!!
9. juni 2002
Sunnudagin 9. juni 2002 høvdu vit konsert í Vesturkirkjuni við okkara gestadirigenti Hans Iversen. Hans Iversen sum vanliga býr í Norra, starvaðist í Føroyum um hetta mundi, og tað gjørdu vit okkum dælt av, so hann undirvísti ikki bara børnum í sangi, men eisini okkum í ein heilan vetur. Úrslitið av hesi undirvísing skuldi vísast fram á eini konsert, upprunaliga í Norðurlandahúsinum, men har kom alt møguligt í vegin, so við góðum vilja frá starvsfólkunum í Vesturkirkjuni sluppu vit at hava konsertina har kl.?. Konsertina tók Finnur Hansen upp á band fyri Útvarp Føroya. Á konsertini var alt møguligt á skránni, sum tygum kunnu síggja her:
3. august 2002
Leygardagin 3. august 2002 luttóku vit á Listastevnuni, sum Norðurlandahúsið skipaði fyri. Vit skuldu vera við tá stevnan varð sett í konsertsalinum í Norðurlandahúsinum. Tróndur B. Hansen hevði skrivað musikk til setanina, og Ernst Sondum Dalsgarð framførdi. Fyri at fáa okkurt annað bóðu tey Tórshavnar Manskór um at framføra Regin Smið fyri manskór soleiðis, sum hann skuldi framførast við guitar, paukum, solisti og manskóri. Vit høvdu styrkt Manskórið eitt sindur, øvað nógv, og so høvdu vit fingið Ólavur Jakobsen at spæla guitar í føroyskum klæðum, Kára Olsen at spæla paukur í føroyskum klæðum, Fróða Sandoy at syngja solo í føroyskum klæðum og eitt styrkt Tórshavnar Manskór sang Regin Smið í føroyskum klæðum. Tað gekk vist rættiliga væl, tí øllum áhoyrarunum dámdu væl framførsluna.
10. august 2002
Leygardagin 10. august 2002 sungu vit tíverri til jarðarferðina hjá Kára D. Petersen, sum í nógv ár var sangari í manskórinum. Vit møttust í útvarpinum kl. 11:30 fyri at øva tað vit skuldu syngja til jararferðina úr Vesturkirkjuni kl. 13:00.
21. september 2002
Leygarkvøldið 21. september 2002 sungu vit nakrar sangir til eitt tiltak, sum ítróttar Samband Føroya (íSF) hevði í Müllers Pakkhúsi. Áheitan var komin frá ferðaskrivstovuni Grenn Gate Incomming um at fáa okkum at syngja fyri teim trýss útlendskum gestunum, sum vóru við til tiltakið. Kl 21:00 skuldu vit syngja fyri gestunum í einar 15 minuttir í føroyskum klæðum, umframt at tveir av okkum skuldi skeinkja tá gestirnir komu kl. 19:45. Hilmar Jan Hansen, sum var »Toastmaster«, presenteraði okkum pent árenn vit sungu, og álitið, at skeinkja við inngongdina tá gestirnir komu, fingu Oskar Eirikson og Finnur Joensen.
28. oktober 2002
vóru vit uppi í útvarpinum og gjørdu fleiri upptøkur av "Eitt dýpi av dýrari tíð" hjá Jens Paula Heinesen og Elin Heinesen. Upptøkurnar skuldu brúkast í filminum um Jens Paula Heinesen. Gulla Øregaard bað okkum um at syngja, og tað var vist hon, sum var »primus motor« soleiðis, at filmurin bleiv til veruleika.
2. november 2002
Framførsla í SMS, sum fylti 25 ár
14. desember 2002
Jólaveitsla á Háskúlanum
20. desember 2002
Framførsla í Havnar Klubba
24. desember 2002
Jólahald á Lágargarði.
Tiltøk í 2003
23. mars 2003
Várkonsert í Norðurlandahúsinum. Bjarni Restorff og Sunleif Rasmussen.
1. mai 2003
1. mai 2003 kl 19:45 høvdu vit okkara fyrstu konsert á Conwallsferðini frá 30. apríl til 7. mai 2003, har vit skuldu luttaka á eini internationalari manskórsfestival og -kapping. Konsertin var í Launcheston Central Methodist Church.
2. mai 2003
2. mai 2003 kl 19:45 høvdu vit okkara næstu konsert á Cornwallsferðini, og hesaferð var konsertin í Truro Cathedral.
3. mai 2003
3. mai 2003 kl 12:00 var so sjálv kappingin, og hon fór fram í einari stórari høll, »Hall for Cornwall« í býnum Truro. í kappingini fyri færri enn 40 manskórssangarar, sum vit luttóku í blivu vit nummar 3 av 12 luttakandi kórum, - so tað gekk bara heilt væl! Allur dagurin var settur av til luttøkuna, tí har vóru fleiri aðrar kappingar, sum vóru áhugaverdar.
Omanfyri síggja tygum eina mynd við Tórshavnar Manskóri frá kappingini í »Hall for Cornwall« og myndir av skreytbløðunum, vit fingu fyri luttøkuna.
3. mai 2003
3. mai 2003 kl 19:45 eftir kappingina, fóru tey ymsu kórini út at syngja fyri fólkinum, sum búðu har um leiðir, og vit fóru til eitt stað, sum eitur St. Pol-De-Leon í bygdini Penzance, har vit høvdu konsert.
4. mai 2003
4. mai 2003 kl 14:30 sungu vit í Marquee í Eden Project. Tað er eitt stað við kunstigum tropiskum klima, við tí sermerkta plantu og - djóralívi, sum har er.
4. mai 2003
4. mai 2003 kl 19:45 seinni um dagin, fóru vit til St. Germans Church í Torpoint fyri at syngja fyri bygdarfólkunum har.
5. mai 2003
5. mai 2003 kl 19:45 høvdu vit so okkara seinastu konsert á Cornwallsferðini í »Hall for Cornwall« í Truro, áðrenn ferðin gekk heimaftur, eftir eina væleydnaða ferð.
Myndirnar frá ferðini til Cornwall kunnu síggjast her:
View this photo set on Flickr
http://www.manskor.fo/index.php?option=com_content&view=article&id=47&Itemid=58&lang=fo#sigProIde7141c361d
Vil tú síggja myndirnar á Flickr, so trýst her!
18. mai 2003
Sungu saman við íslendska Karlakórinum Jøkull í Vesturkirkjuni
1. juli 2003
Samvenjing og -vera við Karlakórinn Fóstbræður úr Íslandi. Her er eitt link til heimasíðu teirra: www.fostbraedur.is
17. des. 2003
Framførsla í Havnar Klubba
18. des. 2003
Matiné í Havnar Kirkju
24. des. 2003
Jólahald á Lágargarði.
Tiltøk í 2004
11. januar 2004
Nýggjárskonsert í Norðurlandahúsinum saman við Symfoniorkestrinum
31. januar 2004
Vetrarveitsla í hølunum hjá Starvsmannafelagnum
6. mars 2004
Konsert í Royndarhúsinum í Nólsoy. Umleið 80 áhoyrarar.
21. mars 2004
Konsert í Húsavíkar kirkju. Umleið 100 áhoyrarar. Her er ein mynd í allar besta veðri frá ferðini í Húsavík.
1. mai 2004
Sungu í Fuglafirði saman við íslendska karlakórinum Ernir. Her er eitt link til heimasíðu teirra: www.ernir.it.is
2. mai 2004
Sungu í Norðurlandahúsinum saman við Ernir. Samvera í Havnar Klubba
1. juni 2004
1. juni gjørdu vit, sum ikki einaferð, eina upptøku til fløguna »Væl má gagnast«, sum kom út í desenmber 2008. Her er ein mynd frá upptøkuni í Vesturkirkjuni:
9. juni 2004
Fløguupptøka í Vesturkirkjuni
11. desember 2004
Matine í Havnar Kirkju kl. 11:00. Vit sungu »Laudate Dominum«, »Razboinika«, »Orðini«, »Kvøldljómur« og »Gleðilig jól«. Solistar vóru Berghild Poulsen, Fróði Sandoy og Peter H. Niclasen, meðan Árni Hansen spældi kaver.
17. desember 2004
Framførsla í Havnar Klubba
19. desember 2004
Konsert saman við Felagskórinum Gøta/Leirvík og Eivør í Gøtu Kirkju
22. desember 2004
Konsert saman við Felagskórinum Gøta/Leirvík og Eivør í Vesturkirkjuni
24. desember 2004
Jólahald á Lágargarði.
Tiltøk í 2005
9. januar 2005
Nýggjárskonsert í Norðurlandahúsinum saman við Symfoniorkestrinum
29. januar 2005
Vetrarveitsla í hølunum hjá Starvsmannafelagnum
31. mars 2005
31. mars 2005 klokkan hálgun átta um morgunin, sungu vit í Rosságøtu 6 á Argjum fyri Hans Paula Joensen, sum tá fylti háltrýss ár. Vt sungu »Eg elski teg land«, »I østen stiger solen op« og »Jeg har så græsselig ondt i min mave«, og aftan á blivu vit bodnir inn til rundstykkir, kaffi, te ella okkurt gott fyri magan.
8. apríl 2005
Fríggjadagin 8. apríl 2005 sungu vit úti á lærskúlanum har sum lærara íbúðirnar eru, tí Árni Hansen fylti 65 ár. Vit møttu kl 16:30 har vit sungu nakar sangir fyri honum, og innbodnum vinfólkum
5. juni 2005
Sunnudagin 5. juni 2005 kl. 16:00 var konsert við Karlakór Rangæinga og Tórshavnar Manskóri í Vesturkirkjuni. teir 40 sangaranir í Karlakór Rangæinga komu til Føroyar tann 3. juni og fóru 4. juni á Norðoyarstevnu í Klaksvík har teir høvdu konsert við løgum eftir Sigfús Halldórsson. Á konsertini í Havn høvdu vit hvør sína helvt umframt at vit sungu nakrar sangir saman. Eftir konsertina, tað vil siga um sjey tíðina, var okkurt til matna v.m. og hugni í Havnar Klubba fyri okkum og Karlakóri Rangæinga.
22. oktober 2005
Konsert í Norðurlandahúsinum
26. - 31. oktober 2005
Konsertferð og Landsmót Karlakóra í Íslandi. Her er ein mynd tá øll manskórini sungu saman við íslendska Symfoniorkestrinum.
Myndirnar frá ferðini 26. til 31. oktober 2005 kunnu síggjast her:
View this photo set on Flickr
http://www.manskor.fo/index.php?option=com_content&view=article&id=47&Itemid=58&lang=fo#sigProId8123937197
Vil tú síggja myndirnar á Flickr, so trýst her!
18. november 2005
18. november 2005 sungu vit fyri Fótbóltsamband Føroya vanliga stytt FSF á Hotel Hafnia og orsøkin var at FSF hevði fingið vitja av Michel Platini, sum promoveraði seg sjálvan sum eitt gott formansvalevni í UEFA. Tað lukkaðist vist til fullnar, tí hann blev seinni valdur til formann, men hann fekk vist ikki nakra stemmu úr føroyum. Á myndini eru Michel Platini og Óli Holm, sum var formaður (presidentur ella forseti) í FSF frá 2004 til 2008.
16. desember 2005
Framførsla í Havnar Klubba
17. desember 2005
Matiné í Havnar Kirkju
24. desember 2005
Jólahald á Lágargarði.


text:
VINNULIGA ÚTBÚGVINGARØKIÐ MENNAST - strategiskan útbúgvingarpolitikk innan føroyskt vinnulív!
2019-08-29 12:08
Útbúgving hevur eitt breitt endamál. Hon er mennandi fyri einstakling og tjóð, men so hevur hon eisini eitt endamál at svara til ein ítøkiligan arbeiðsmarknaðartørv. Tað er sera týdningarmikið, at vit menna føroyskar útbúgvingar út frá hesum breiða endamáli.Lærlingaøkið
Tí skulu vit halda fram at menna áhugan fyri yrkisútbúgvingum og støðugt styrkja tær fakliga, tøkniliga og viðvíkjandi fjølbroytni. Grundað á trípartasemjuna frá juni 2019 skulu vit halda fast vit góða sambandið, sum er uppbygt millum partarnar og gera alt tað arbeiðið, sum er avtalað.
Vit skulu endurskoða merkantilu útbúgvingarnar, so vit fáa enn fleiri viðkomandi útbúgvingarleiðir – eg hugsi m.a. um at læra til sølufólk. Innan handverk skulu vit seta í verk ta reinu lærlingaskipanina, stytta skúlaskeiðini og virka fyri støðugari lærlingatali.
Sum heild skulu vit seta nýggjar viðkomandi yrksiútbúgvingar í gongd og virka fyri at varðveita og styrkja tey yrki, sum vit hava í Føroyum – ikki minst innan tekstil, har vit hava sterkar førleikar í fólkinum, eitt útbúgvingarøki, har vit eiga at stimbra vinnuliga tilvitið, og sum er sera viðkomandi í mun til burðardygga fremleiðslu og vitan um upprunan hjá toyi, ymiskum tilfari og vørum.
Høvuðsvinnurnar
Eg vil virka fyri, at vit fáa samskipað betri, tey skeið og útbúgvingarstig, vit longu hava og sum eru viðkomandi fyri fiskivinnu, alivinnu og sjógætisvinnuna annars. Harafturat vil eg menna fleiri útbúgvingartilboð í samstarvi við alivinnuna, fiskivinnuna eins og fiskavirkisvinnuna á landi.
Her er alt at vinna, so tað kann gerast meira dragandi fyri fleiri av okkara ungu at velja sær lærupláss, eins og styttri og longri útbúgvingar, sum eru meira skræddaraseymaðar til okkara tørv umborð á ymiskum fiskiskipum, í ymsu liðunum í alifyritøkunum eins og í fyritøkum, sum vilja menna og virðisøkja meira í Føroyum og framleiða nýggjar vørur at selja.
Tað er av alstórum týdningi, at tann vitan, sum er í fólkinum innan hesi vinnuøki – kvinnum og monnum, verður dokumenterað og dyrkað.
Eisini innan hægri útbúgving eiga vit at fara longur við okkara serkunnleika innan hav, fiskivinnu og alivinnu, og ein ætlan skal leggjast fyri hetta saman við øllum avvarðandi: Fróðskaparsetri Føroya, øðrum viðkomandi útbúgvingar- og granskingarstovnum og saman við vinnugeirunum.
Ferðavinna og tænastuvinna
Vit skulu hava egna nýggja lóg um sokallað “erhvervsakademi” sum karm um styttri hægri nám í Føroyum.
Innan hetta utbúgvingarøkið fáa vit tørv á enn fleiri og betri útbúgvingartilboðum innan ferðavinnu og aðrar tænastuvinnur – ikki minst, nú eitt aðalmál í ferðavinnuætlanunum landsins er dygd heldur enn nøgd, og nú okkara matstovuvinna fer upp í hægstu hæddir.
Framsókn er til val uppá boðskapin “Eitt framkomið og væl lært fólk”
Vel strategiskan útbúgvingarpolitikk innan føroyskt vinnulív!
Tú finnur meg á lista F
Hanna Jensen


text:
Skotið grót við royðu íblandað. Avmarkað nøgd.
Onki á goymslu í Hundsarabotni í løtuni
0-8 mm er frásálda úr skervframleiðsluni. Frásáldað verður mest brúkt sum tætt javningarlag í tún og á gongugøtum, undir reinari skervi og oljugrúsi. Tilfarið er tætt og leiðir tí illa vatn burtur og er óegnað til betong.
Tilfarið liggur úti og verður fylt so væl blandað sum gjørligt á bil við gummiged.
Onki á goymslu í løtuni í Hundsarabotni
Kann nýtast sum avrættingarlag á sama hátt sum 0-8 mm. Vansin er, at 8-16 mm tilfarið er reint sáldað og festir seg ikki. Fyrimunurin er, at tað er ótætt og tí leiðir vatn. Mest vanliga støddin at leggja á tún.
Skervurin liggur úti og verður fyltur í bil við gummiged.
Einki á goymslu í Hundsarabotni í løtuni
Kann brúkast til avrætting. Er reint sáldað, liggur leyst, og leiðir tískil væl vatn burtur og er vælegnað uppat t.d dubbaplasti ímóti húsaveggjum.
Skervurin liggur úti og verður fyltur á bil vð gummiged.
Kann brúkast til avrætting. Er reint sáldað, liggur leyst, og leiðir tískil væl vatn burtur og er vælegnað uppat t.d dubbaplasti ímóti húsaveggjum.
Skervurin liggur úti og verður fyltur á bil vð gummiged.
Kann brúkast sum ífylla. Er grovur, reinur skervur og leiðir væl vatn burtur.
Úr Skørðunum í Porkeri verður Forknúsað 0-250 flutt norður í Hundsarabotn. Í Hundsarabotni verður tað knúst og sáldað til skildan skerv. Tilfarið er væl sáldað og turt. Dygdin á grótinum, sum er úr niðastu flá, er góð. Tilfarið verður nýtt til asfalt- og betongframleiðslu umframt til onnur endamál, har krøv verða sett til dygd, reinleika og góða sálding
Skervurin verður seldur undan flutningbondum úr bingum
Úr Skørðunum í Porkeri verður Forknúsað 0-250 flutt norður í Hundsarabotn. Í Hundsarabotni verður tað knúst og sáldað til skildan skerv. Tilfarið er væl sáldað og turt. Dygdin á grótinum, sum er úr niðastu flá, er góð. Tilfarið verður nýtt til asfalt- og betongframleiðslu umframt til onnur endamál, har krøv verða sett til dygd, reinleika og góða sálding
Skervurin verður seldur undan flutningbondum úr bingum
Úr Skørðunum í Porkeri verður Forknúsað 0-250 flutt norður í Hundsarabotn. Í Hundsarabotni verður tað knúst og sáldað til skildan skerv. Tilfarið er væl sáldað og turt. Dygdin á grótinum, sum er úr niðastu flá, er góð. Tilfarið verður nýtt til asfalt- og betongframleiðslu umframt til onnur endamál, har krøv verða sett til dygd, reinleika og góða sálding
Skervurin verður seldur undan flutningbondum úr bingum
Úr Skørðunum í Porkeri verður Forknúsað 0-250 flutt norður í Hundsarabotn. Í Hundsarabotni verður tað knúst og sáldað til skildan skerv. Tilfarið er væl sáldað og turt. Dygdin á grótinum, sum er úr niðastu flá, er góð. Tilfarið verður nýtt til asfalt- og betongframleiðslu umframt til onnur endamál, har krøv verða sett til dygd, reinleika og góða sálding
Skervurin verður seldur undan flutningbondum úr bingum
Forknúsað tilfar FK 0-250 verður knúst niður til óskildan skerv 0-75 mm. Sum við FK 0-250 liggur 0-75 í rúgvu og skilir seg nakað, tó ikki so nógv sum FK 0-250 tilfarið. Óskildur skervur verður brúktur til avrætting. t.d. undir hús, tún, gøtur, vegir og havnaløg, oman á eyr, forknúst tilfar og grótfyllu.
Grót verður lati á spreingistaðnum, fylt á bil við gummiged. Tilfarð er ójavnt í stødd frá steinum úr 2-3 tons (3/4-1m3) til smásteinar.
Ávís skiljing er møgulig, um biðið verður um annaðhvørt stórt ella smátt grót. Grót verður nýtt til størri ífyllu t.d. undir hús, vegir og havnaløg.
Er betur góðska enn vanliga gróti á Hústoft
Skervur og sandur
Sekkirnir verða fyltir við tí tilfarið kundin ynskir.
Frásáldaða tilfarið verður sáldað burtur úr skotna grótinum, áðrenn tað fer í forknúsaran. Nakað av royðu er vanliga uppi í hesum tilfarinum. Tilfarið liggur úti og verður fylt á bil við gummiged. Frásáldað verður mest brúkt sum tætt javningarlag í túnum og á gongugøtum undir reinari skervi ella oljugrúsi. Tilfarið er tætt og leiðir tí illa vatn burtur og er óegnað til betong.
Sum navnið sigur, er frásáldað ikki beinleiðis framleiðsla, og tí ikki altíð á goymslu.
Frásáldaða tilfarið verður sáldað burtur úr skotna grótinum, áðrenn tað fer í forknúsaran. Nakað av royðu er vanliga uppi í hesum tilfarinum. Tilfarið liggur úti og verður fylt á bil við gummiged. Frásáldað verður mest brúkt sum tætt javningarlag í túnum og á gongugøtum undir reinari skervi ella oljugrúsi. Tilfarið er tætt og leiðir tí illa vatn burtur og er óegnað til betong.
Tilfarið á Hústoft er verri góðska enn í Hundsarabotni, tí inniheldur tað væl meira støv.
Sum navnið sigur, er frásáldað ikki beinleiðis framleiðsla, og tí ikki altíð á goymslu.
Forknúsað er grót, knúst niður í 0-250 mm í forknúsaranum. Í rúgvuni av forknúsaðum liggja teir størstu steinarnir uttast og teir smáu innast í rúgvuni. Tilfarið liggur úti og verður fylt so væl blandað sum gjørligt í bil við gummiged. Um biði verður um tað, kann tað forknúsaða í ávísan mun fyllast við meira ella minni av stórum steinum upp í. Forknúst verður brúkt til lægri ífyllu m.a. undir hús vegir, og havnaløg og sum javnandi lag omaná grótfyllu.
Tilfarið er ov gott og dýrt til ífyllu. Verður av fleiri brúkt til kantar og lágar garðar.
Durasplitt er ljósur skervur, innfluttur úr Noregi.
Durasplitt er ljósur skervur, innfluttur úr Noregi.
Danski sandurin verður latin í asfalt- og betongblandingar. Er eisini góður at pussa við, og er sera reinur. Hann verður goymdur úti og latin á bil við gummiged.
Sig frá í minsta lagi 2-3 dagar áðrenn avheinting, tí sekkirnar kunnu ikki fyllast. áðrenn kundin skal brúka teir.
0-8 mm er frásálda úr skervframleiðsluni. Frásáldað verður mest brúkt sum tætt javningarlag í tún og á gongugøtum, undir reinari skervi og oljugrúsi. Tilfarið er tætt og leiðir tí illa vatn burtur og er óegnað til betong.
Tilfarið liggur úti og verður fylt so væl blandað sum blanda sum gjørligt á bil við gummiged.
Kann nýtast sum avrættingarlag á sama hátt sum 0-8 mm. Vansin er, at 8-16 mm tilfarið er reint sáldað og festir seg ikki. Fyrimunurin er, at tað er ótætt og tí leiðir vatn. Mest vanliga støddin at leggja á tún.
Skervurin liggur úti og verður fyltur í bil við gummiged.
Kann brúkast til avrætting. Er reint sáldað, liggur leyst, og leiðir tískil væl vatn burtur og er vælegnað uppat t.d dubbaplasti ímóti húsaveggjum.
Skervurin liggur úti og verður fyltur á bil vð gummiged.
Forknúsað tilfar FK 0-250 verður knúst niður til óskildan skerv 0-75 mm. Sum við FK 0-250 liggur 0-75 í rúgvu og skilir seg nakað, tó ikki so nógv sum FK 0-250 tilfarið. Óskildur skervur verður brúktur til avrætting. t.d. undir hús, tún, gøtur, vegir og havnaløg, oman á eyr, forknúst tilfar og grótfyllu.
Forknúsað er grót, knúst niður í 0-250 mm í forknúsaranum. Í rúgvuni av forknúsaðum liggja teir størstu steinarnir uttast og teir smáu innast í rúgvuni. Tilfarið liggur úti og verður fylt so væl blandað sum gjørligt í bil við gummiged. Um biði verður um tað, kann tað forknúsaða í ávísan mun fyllast við meira ella minni av stórum steinum upp í. Forknúst verður brúkt til lægri ífyllu m.a. undir hús vegir, og havnaløg og sum javnandi lag omaná grótfyllu.
Lysitt er ljósur skervur, innfluttur úr Noregi.


text:
24. Mai 2020
Í dag, leygardagin 23. mai, var aftur kapping á skránni. Hesa ferð í Einkultstarti. Teinurin í dag gekk frá Hotel Føroyum, niðan á Kleynisvarða, og til Mjørkadal. Málið var uppi á Sornfelli, á 650 metra hædd. Hóast stutt, so var dagsins teinur harður. Teinurin er...
22. Mai 2020
Spenningur til síðsta sekund, men hóast tað, bleiv tað til ein tryggur sigur til Dávur Magnussen, sum vann triðju av fýra kappingum í ár.Kristi himmalsferðardag gekk leiðin úr Havn, til Hósvíkar, har tað bleiv vent. Leiðin gekk síðan móti Vestmanna, og so vakra teinin niðan...
17. Mai 2020
Ístaðin fyri at koyra til Saksun og aftur til Kollafjarðadal, so bleiv avgjørt at koyra til Norðskála heldur. Koyrt bleiv frá Kollafjarðadali, til Norðskála, til Svínáir, og síðan suður gjøgnum Sundalagið aftur, til Effostøðina í Kollafjarðadali, har málið var. Tað sást skjótt, at Dávur...
10. Mai 2020
So mólu hjólini aftur. So byrjaðu kappingarnar aftur. Kanska hugsaði Dávur Magnussen "Takk fyri seinast", eftir sigurin ígjár. Seinast teir møttust vann Jákup Petur Eliasen á Dávur. Hetta var í ársins fyrstu kapping, 29. februar. Kappingarkalendarin boðaði frá, at vit skuldu niðan í fjøllini, at...
09. Mar 2020
Kappingarárið hjá Tórshavnar Súkklufelag byrjaði í dag. Eitt sindur seinkað. Vegna veður bleiv ikki súkklað farna vikuskiftið, og í gjár, tá kappast skuldi verða í Landavegsúkklukapping, bleiv eisini hendan kapping flutt vegna veður. Men í dag riggaði. Tað var næstan stilli í Kaldbaksbotni, har kappast...
04. Feb 2020
So var hann her. Loksins. Kappingarkalendarin hjá TSF fyri 2020. Hetta er kalendari okkara, men broytingar kunnu koma fyri. Eitt nú orsaka av broytingum í ferðaætlanini hjá Strandferðsluni. Vit hava ikki verið úti við "tummastokkinum", og tað kann tí vera, at longdin á onkrum teini...
02. Jun 2019
Fimta og seinasta umfar av GIANT Várkappingini 2019 bleiv koyrt í dag. GIANT Várkappingin er ein kapping har tað bara verður kappast í einkultstarti. Súkklarin koyrur kapp móti sær sjálvum og tíðini.Byrjað var klokkan 8 í morgun og var orsøkin til tíðliga startin tann, at...
06. Mai 2019
Saman við Føroya Traiathlon felag, skipaði TSF fyri venjingarlegu í vikuskiftinum. Ætlanin var at fara til Suðuroy, men tá tað bleiv boðað frá ivasomum veðri og orsaka av at undirtøkan ikki var nóg góð, bleiv legan flutt til Streymoynna. Byrjað var fríggjakvøldið, og venjingarlegan endaði...


text:
7211.12 - Sálarfrøði, lærarar
Skeiðsnummar
7211.12
Heiti
Sálarfrøði, lærarar
ECTS
15
Fortreytir
Treytin fyri at taka skeiðið er, at tann lesandi er innskrivað/ur til lestur á námsvísindadeildini
Endamál
Undirvísingin í sálarfrøði skal síggjast sum sjálvstøðugur og tó samfastur partur av undirvísingini í námsfrøði og almennari didaktikk. Tey lesandi fáa innlit í nakrar útvaldar tættir í sálarfrøðiligum vísindum, ið hava serligan týdning fyri lærarayrkið. Holl vitan um hvussu næmingar búnast, læra, hugsa og samskifta skal styðja og vegleiða tí einstaka lesandi, tá ið hesin í framtíðini skal leggja undirvísing til rættis, fremja undirvísing í verki, eftirmeta undirvísing og skjalfesta undirvísingartilgongdir og undirvísingarúrslit.
Innihald
Skeiðið er í sjey pørtum. Hvør partur hevur sítt egna evnisinnihald. Partarnir byggja á hvønn annan, og teir verða leinkjaðir sum frá líður. Partarnir eru hesir: - Sálarfrøði sum fakøki og vísindi - Menningarsálarfrøði - Læringar- og kognitiónssálarfrøði - Persónsmenskusálarfrøði – við serligum atliti at persónsmenskuni hjá lærarum og næmingum - Sosial- og diskurssálarfrøði - Klinisk sálarfrøði og inkluderandi námsfrøði - Starvslæra
Læru- og undirvísingarhættir
Fyrilestrar, cooperativar undirvísingartilgongdir, arbeiði við útvaldum casum, kjakbólkar, sjálvstøðugar arbeiðsuppgávur, ymiskar skrivi- og teknivenjingar, einstaklings- og bólkaframløgur, ið verða skipaðar eftir ymiskum leisti. Lesandi hava møtiskyldu. Um so er, at ein lesandi misrøkir møtiskylduna uttan haldgóða grund, kann lærarin sýta honum at fara til próvtøku.
Læruúrtøka
Við skeiðslok skal tann lesandi megna • at seta orð á, hvat eyðkennir sálarfrøði sum vísindi, og hvat eyðkennir tey háttaløg, ið eru miðdepils í sálarfrøðiligum arbeiði • at geva eina breiða lýsing av, hvussu børn mennast, og hvussu ávikavist arvur og umhvørvi (eisini skúlaumhvørvi) ávirka hesa menning • at skilja ímillum og at samanbera ymisk grundleggjandi læringsástøði og duga at kjakast um, hvussu næmingar læra, og hvør skyldskapurin er millum hugtøkini undirvísing og læring • at greiða og greina tann logikk, sum okkara skúlaskipan ella skúladiskursur byggir á • at meta um sína egnu persónsmensku, og hvat ein sjálvur serliga skal arbeiða við fyri at gerast ein góður lærari • at leggja eina undirvísingarætlan til rættis, ið bregdar saman sálarfrøðiliga vitan og ítøkiligar didaktiskar ætlanir og grundgeva fyri, hvussu ein ítøkilig undirvísingartilgongd kann skipast. T.e. hví velji eg at arbeiða við júst hesum evni, innihaldi, undirvísingarhátti og eftirmetingarleisti í júst hesi lærugreinini í júst hesum flokkinum? • at fremja eina ítøkiliga undirvísingarætlan í verki og meta við kritiskum eyga um, hvat gekk væl; hvat gekk minni væl; hví tað gekk, sum tað gekk; og hvat ein kann gera øðrvísi eina aðru ferð
Próvtøkuháttur
Áðrennskeiðiðendar skal hin lesandi skriva einaspurdómsstýrda synopsis. Próvtøkusynopsanverðurskrivað í felagsgreininisálarfrøði, námsfrøði og almennari didaktikk og skal annaðhvørt taka støði í ella vísa til starvslæruna. Undirvísingarætlan - ella partur av undirvísingarætlan - skal leggjastvið sum fylgiskjal. Próvtøkusynopsankannskrivast og verjast í bólki. • Einlesandi 5 blaðsíður • Tveylesandi 7 blaðsíður • Trýlesandi 9 blaðsíður
Próvdøming
Innanhýsis
Próvtalsstigi
13-talsstigin
Lestrarlisti
Tey lesandi fáa lestrarlistan, tá ið skeiðið byrjar.
Ábyrgd
Hans Harryson


text:
Tíðindi
ÍTRÓTTARRÁSIN Á MIÐDEPLI FØROYA
SKÚLAGLEÐI
SKÚLIN Á FLØTUM HUGTEKUR MICROSOFT
FRÁ SKÚLABÓKASAVNINUM: LATIÐ BØKURNAR INN NÚ!
TAÐ BESTA ER AT HAVA NÆMINGAR FRAMMAN FYRI SEG
GRÓÐURSETTU 500 TRØ
ENDURNÝTSLULEIKUNI HJÁ 3.A
TEY PAKKA NIÐUR Á LANDSINS STØRSTA SKÚLABÓKASAVNI
Tey pakka bøkur á landsins størsta skúlabókasavnið, sum skulu vit út á Fløtur:
“Bókasavnið, plattur 28, tíðarrit, spøl og enskar bøkur, kassi 45B-56B”. Hetta er bara ein av mongu plattunum við bókakøssum, sum fer út av skúlabókasavninum í hesum døgum.


text:
Í vetur var nýggja smiley-rundkoyringin á Landavegnum liðug. Smiley-rundkoyringin var heldur serlig, tí hon skuldi ikki líkjast nakrari aðrari rundkoyring í landinum.
- Hendan skínur sum ein sól og er eitt stórt smíl. Hetta fer vónandi at hava við sær, at hon sæst væl í myrkri umframt at fáa fólk at smílast, skrivaði Tórshavnar kommuna, tá rundkoyringin var liðug, og har var latið upp fyri ferðslu.
Men nú byrjar hon at líkjast hinum vanligu rundkoyringunum alsamt meira. Guli liturin er næstan fánaður burtur, og tað er líka við, at svørtu dekk-strikurnar á smiley-høvdinum eru meira sjónligar enn sjálva smílið.
##med2##


text:
30 august, 2015 , skrivað hevur ÁsacloseAuthor: Ása
Name: Ása Johannesen
Site:
About: Ása Johannesen kannar kombikk sum part av PhD útbúgvingini hon er í fer við at nema sær í Leeds. Hon er ikki heilt samd við seg sjálva um hon elskar ella hatar kombikk.
Tá hon ikki er í konflikt við seg sjálva um kombikk dámar henni at finnast at dummheitum, sum standast av religión og pátrugv annars. Serliga dámar henni ikki kreationismu og pástandir um hvussu væl tann nýggjasti new age “heilivágurin” riggar. Ása fer at royna at skriva okkurt hvønn mánað um mánaðarskiftið.See Authors Posts (27)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Bárður Kass Nielsen svarað (Nýtt Sjálvstýri) svarað.
(Um blasfemiparagraffina) Nei, fari at atkvøða ímóti broyting
(Um fólkaskúlalógina) Kenni ikki nóg væl hesa lóg, so eg havi ikki ætlanir í verandi løtu at arbeiða fyri broyting av hesari Haldi ikki sjálvur at fólkaskúlin uppalir børnini at vera kristin. Men kristniundirvísing er ein nátúrligur partur av undirvísingini, tá vit liva í einum landi, har kristna læran hevur verið og framvegis er ein sentralur partur av, hvussu vit uppfata okkum sjálvi og samfelagið rundanum okkum.
(Um halgidagslógina) Tað gera tær í stóran mun í dag, so eg síggi ikki týdningin í at gera broytingar her.
(Um hjúnabandslógina) Mín fatan er, at hjúnarlagið er millum mann og kvinnu. Eg havi tí ikki ætlanir um at leggja uppskot fram um at broyta í hjúnabandslógini
(Um fosturtøkulógina) Mín fatan er, at fostrið er eitt individ, ið hevur rætt til at liva. Eg haldi tí ikki at vit skulu opna upp fyri at tað skal gerast lættari at fremja fosturtøku
(Um fólkakirkjuna) Fólkakirkjan byggir á krisna grundarlagið. Hetta er okkara mentanararvur, og er við til at definera okkara tjóð til tað sum tað er. Hetta er nakað vit eiga at verja um og varðveita Nýtt Sjálvstýri plagar ikki at útiloka nakran áðrenn samgongusamráðingar, og tað fara vit heldur ikki at gera hesaferð
30 august, 2015 , skrivað hevur GudloysicloseAuthor: Gudloysi
Name:
Site: http://www.gudloysi.fo
About: See Authors Posts (85)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Rúna Sivertsen (Nýtt Sjálvstýri) svarað.
Eftir at hava hugsað meg um í nakrar dagar, eri eg komin til ta niðurstøðu, at spurningar tykkara krevja eina nógv breiðari viðgerð, enn bert nakrir krossar í einum spurnarblaði. Eg seti meg ikki føran fyri, upp á so stutta tíð, at argumentera fyri mínum svarum.
Eg kann tó viðmerkja, at vit hava fult trúar-. framsøgu-, skrivi- og talufrælsi í Føroyum, og tí kann eingin verða revsaður vegna trúgv ella meiningar. Føroyar verður stýrdar demokratiskt og tað merkir, at meirilutin ræður, eisini í spurningum sum teir, ið Gudloysi setir.
Uppá spurningin, hvørt eg hevði farið í samgongu við Miðflokkin, kann eg siga, at avgerandi fyri samgongusamstarv er altíð at náa so nógvum málum, sum til ber. So, um vit saman við Miðflokkinum kunnu náa okkara málum, er tað sjálvsagt ein møguleiki.
Vinarliga
Rúna Sivertsen
Valevni hjá Nýtt Sjálvstýri
29 august, 2015 , skrivað hevur GudloysicloseAuthor: Gudloysi
Name:
Site: http://www.gudloysi.fo
About: See Authors Posts (85)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Anna Falkenberg (Sambandsflokkurin) svarað.
(Um samgongu við Miðflokkin) ??.
Anna Falkenberg
28 august, 2015 , skrivað hevur GudloysicloseAuthor: Gudloysi
Name:
Site: http://www.gudloysi.fo
About: See Authors Posts (85)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Sonja J. Jógvansdóttir (Javnaðarflokkurin) svarað.
Góðu tit í Gudloysi Orsaka seina svar mítt – hetta er dottið niðurímillum í allari valrokanini – Alt tað besta, Sonja
(Um samgongu við Miðflokkin) Nei
Sonja J. Jógvansdóttir
28 august, 2015 , skrivað hevur GudloysicloseAuthor: Gudloysi
Name:
Site: http://www.gudloysi.fo
About: See Authors Posts (85)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Michael Dalbø (Fólkaflokkurin) svarað.
Takk fyri áhugaverdar spurningar. Ynski tykkum eitt gott val. Vh. Michael Dalbø
(Um samgongu við Miðflokkin) Ja.
Michael Dalbø


text:
14. februar 2018 verður Hovs kirkja 75 ár. Sunnudagin 11. februar kl. 12 verður gudstænasta við Patrick Conway de Neergaard, presti.
Søgan um Hovs kirkju
Á vári 1914 kemur ein fyrispurningur frá Færø Amt og Provsti til kirkjuráðið í Vági um at lata hovbingum ta gomlu kirkjuna í Vági, tá ið vágbingar høvdu bygt nýggja. Hetta hevur kirkjuráðið einki ímóti og játtar at lata hovbingum kirkjuna fyri einki, av tí einki av tí gomlu kirkjuni verður brúkt aftur í teirri nýggju, sum vágbingar ætlaðu at byggja.
Men drúgv tíð gongur, til kirkjan í Vági verður tikin í brúk. 25 ár seinni – 19. februar 1939 – verður nýggja kirkjan í Vági vígd, og ikki fyrr enn tá verður klárt at taka gomlu kirkjuna á Kirkjukletti niður og flyta hana til Hovs.
Upprunaliga var tað íslendingurin Guðbrandur Sigurðson, ið stóð fyri arbeiðinum at smíða kirkjuna á Kirkjukletti í Vági. Hon var 13 alin long og 6½ breið við 9 stólum mannfólkamegin og 8 stólum konufólkamegin. Kirkan varð bygd 1862.
Teir, sum stóðu fyri arbeiðinum at taka gomlu kirkjuna á Kirkjukletti niður, vóru arkitekturin Johan Hofgaard og Johan Hammer, timburmaður. Teir tóku bretti fyri bretti niður og merktu tey. Sama var við bjálkunum. Síðan var alt tilfarið koyrt í lastbili út á kaiina í Vági, har tað varð flutt við skipi til Hovs. Av Stapanum varð tað borið niðan á tað staðið, sum hovbingar rópa Innan Glyvur. Grund varð laðað, og kirkjan sett upp aftur av nýggjum. Umframt arkitektin Hofgaard og Johan Hammer, hjálptu Leivur Jespersen og Hans Pauli Luid við at smíða kirkjuna upp aftur av nýggjum. Tá ið kirkjan stóð á Kirkjukletti hevði hon flagtak, men tá ið hon varð bygd av nýggjum, løgdu teir galvaniserað jarntak á. Síðani hevur kirkjan tó aftur fingið flagtak.
Tann 14. februar 1943 var sum vera man stórur dagur í Hovi, tí tá varð kirkjan vígd. Gulak Jacobsen, sum var fyribils settur próstur, vígdi hana.
Og 14. februar 2018 er Hovs kirkja 75 ár.


text:
Ein av fremstu uppgávum felagsins er at samráðast um sáttmálar og avtalur vegna limirnar. Stór orka verður løgd í hetta arbeiði, tí úrslitini hava so stóra ávirkan á gerandisdag limanna - bæði nú og framyvir. Tá ið samráðingar eru, samstarvar nevndin við maskinmeistarar innan viðkomandi sáttmálaøki og hetta kann hava stóran týdning fyri úrslitið av samráðingunum.
Niðanfyri eru sáttmálarnir, ið Maskinmeistarafelagið hevur gjørt. Um tú hevur spurningar er tú væl komin at ringja til okkum á tlf. 31 47 18.
Sáttmálar
Ein av fremstu uppgávum felagsins er at samráðast um sáttmálar og avtalur vegna limirnar. Stór orka verður løgd í hetta arbeiði, tí úrslitini hava so stóra ávirkan á gerandisdag limanna - bæði nú og framyvir. Tá ið samráðingar eru, samstarvar nevndin við maskinmeistarar innan viðkomandi sáttmálaøki og hetta kann hava stóran týdning fyri úrslitið av samráðingunum.
Fiskiskip
Fastlønaravtala
Grønlendsk skip
Privat virkir á landi
Land og kommunur
Handilsskip
Fremmand skip undir FAS
Maskinmeistarar í Grønlandi
SPEKT Hevur gjørt eina kanning fyri Maskinmeistarafelagið av skattaviðurskiftum hjá maskinmeistarum, sum sigla í Grønlandi.
Samdøgursfrádráttur
Vit skulu skoyta upp í hesa frágreiðing hjá SPEKT, at um persónar umframt inntøkuna í Grønlandi, hava skattainntøku í Føroyum, so er loyvt at draga frá samdøgursfrádrátt kr. 300 í samband við hesa ársuppgerð.


text:
Í juni mánað í ár vóru 27.722 fólk til arbeiðis í Føroyum. Tað vísir tann nýggjasta uppgerðin hjá Hagstovuna yvir talið á løntakarum í Føroyum.
Sostatt eru 600 fleiri fólk til arbeiðis í Føroyum í juni í ár, enn tað vóru fyri einum ári síðani - og Hagstovan sigur, at gongdin vísir, at talið veksur alsamt.
Av teimum stívliga 27.722 fólkunum, sum vóru til arbeiðis í Føroyum, í juni, er ein yvirvág av mannfólki, tí tað vóru 14.391 menn og 13.331 kvinnur.
Nógv størstu vinnugreinarnar eru tænstuvinnurnar. Í almennum tænastuvinnum eru 9.923 fólk til arbeiðis. Her er talan um fólk, sum arbeiða í landsfyrisiting, hjá kommunur og stovnum undir ríkinum, fólk, lærarar, fólk, sum arbeiða í heilsu- og almannaverkinum, og annað.
Í privatum vinnum eru 9.197 fólk til arbeiðis, og hetta eru fólk, sum arbeiða innan fyri handil og umvæling, gistingarhús og matstovuvirki, sjóflutningur, flutningur annars, postur og fjarskifti, fígging og trygging, húshaldstænastur og felagsskapir, mentan, og annað.
Í byggivinnuna arbeiða 4.407 fólk, og í fiskivinnum arbeoða 4.195 fólk.


text:
7602.14 - Talgild og náttúruvísindalig lærufrøði (didaktikkur)
Skeiðsnummar
7602.14
Heiti
Talgild og náttúruvísindalig lærufrøði (didaktikkur)
ECTS
10
Endamál
At lesandi ogna sær førleika at gagnnýta kunningar- og samskiftistøkni (KST) og margmiðlar innan náttúruvísindaliga lærufrøði (didaktikk)
Innihald
• Teldlar sum íblástur til undirvísing í náttúruvísindum • Ymsar fatanir av náttúruvísindalærufrøði (-didaktikki) • KST sum amboð innan náttúruvísindalig háttaløg generelt, og eisini sum serstakt lærufrøðiligt (didaktiskt) amboð • KST sum samskiftis- og samstarvsamboð • At nýta málbúnar so sum film og animasjón í sambandi við náttúrufaksundirvísing • Kunnleika til og duga at nýta samvirknar talvur tøkniliga og lærufrøðiliga (didaktist) • At nýta KST til fakliga dokumentasjón
Læru- og undirvísingarhættir
Fyrilestrar, verkstova, framløgur, bólkaarbeiði, margmiðlaframleiðsla, kunningartøkni
Læruúrtøka
Við skeiðslok skulu lesandi vera før fyri: 1) at brúka fjølbroyttar undirvísingarhættir innan náttúruundirvísing 2) at nýta mennandi spøl sum part av náttúruundirvísing 3) at leggja til rættis, fremja, dokumentera og eftirmeta undirvísing grundað á talgilt tilfar 4) kritiskt at meta um møguleikar og avmarkingar fyri talgildari læring innan náttúrufaksundirvísing
Próvtøkuháttur
Møti- og aktiv luttøkuskylda er til skeiðið. Um tann lesandi hevur møtt minni enn 80% av tímunum, skal hon/hann harumframt standa eina fleirsvara- uppgávu við 60 spurningum úr øllum pensum, har í minsta lagi 40 spurningar skulu vera rætt svaraðir. Gjøgnum skeiðið hava tey lesandi framløgur og smærri uppgávur, sum allar skulu vera svaraðar og góðtiknar fyri at standa skeiðið. Skeiðið endar við uppgávu, har tey lesandi í bólki skulu gera eina lærufrøðiliga margmiðlaframløgu um tær verkætlanir tey hava gjørt higartil á breytini. – Stendur lesandi ikki, skal hann – við støði í supplerandi krøvum frá undirvísarunum – bøta um avrikið, so at tað kann metast av nýggjum. Freistin fyri innlatingini verður ásett av útbúgvingarleiðaranum.
Próvdøming
Innanhýsis
Próvtalsstigi
P-talsstigin
Lestrarlisti
Verður útflýggjað við skeiðsbyrjan.


text:
1314.14 - Málmenning (BA)
Skeiðsnummar
1314.14
Heiti
Málmenning (BA)
ECTS
10
Fortreytir
Studenturin skal hava staðið fyrra part av BA í føroyskum. Til ber eisini at taka skeiðið sum stakskeið við øðrum fortreytum (víst verður til galdandi námsskipan).
Endamál
Endamálið við skeiðinum er, at studentarnir fáa grundleggjandi innlit í ástøði um málmenning hjá børnum, sum læra sítt móðurmál, og háttaløg sum kunnu brúkast til at lýsa og kanna málsligu menningina.
Innihald
Á skeiðinum fær studenturin innlit í, hvussu vanliga málmenningin er hjá barninum, sum lærir sítt móðurmál. Hvørjir faktorar kunnu ávirka málmenningina? Eru tað serligar umstøður fyri børn, sum læra føroyskt? Hvat er sambandið millum málsliga menning og lesiførleika seinni?
Læru- og undirvísingarhættir
Undirvíst verður 3 tímar um vikuna heysthálvuna 2014. Undirvísingin verður skipað sum fyrilestrar frá lærara, framløgur frá studentunum og kjak.
Læruúrtøka
Tá ið skeiðið er liðugt, hava studentarnir: • Fingið innlit í ástøði um málmenning hjá børnum • Fingið vitan um ymsar hættir at savna inn data um mál hjá børnum • Førleika at brúka hugtøk innan fakøkið • Sett seg inn í tey øki, sum málmenning liggur tætt uppat, so sum lesiførleikar • Førleika at greiða frá serligum viðurskiftum, tá børn læra føroyskt
Próvtøkuháttur
Skrivlig roynd í 6 tímar. Til próvtøkuna er loyvt at hava alt tilfar frá undirvísingini við.
Próvdøming
Uttanhýsis
Lestrarlisti
Erika Hoff, 4. Ed.: Language development, Wadsworth, Cengage learning. Kristoffersen, K.E. et al, 2012: Utvikling og variasjon i kommunikative ferdigheter hos barn som lærer norsk- en CDI-basert studie. Harumframt verða ymiskar aðrar greinar lisnar. Tilsamans 500 síður.
Ábyrgd
Sissal Maria Rasmussen


text:
– Nú kappingin er broytt er málið uttan iva, at vit skulu enda millum fýra tey fremstu liðini í landskappingini og harvið vinna okkum í hálvfinalurnar. Tað hevði so heldur ikki gjørt tað verri, um vit megnaðu at varðveita heitið sum steypavinnarar.
Tað sigur Rógvi Dal Christiansen, sum er liðskipari hjá Kyndli.
Grøna havnarliðið hevur fingið nýggjan venjara, og tað hevur ført við sær fleiri broytingar.
– Martin Lellek leggur stóran dent á persónliga menning, og at hvør einstakur fer út úr sínari ‘comfort zone’. Hann hevur eisini broytt verjustøður og álopstaktikk, sigur strikuspælarin.
Seinastu árini eru kyndlamenninir komnir illa frá byrjan, og teir hava mist nógv stig fyrstu umførini.
– Tað hevur kostað okkum í endanum av kappingini. Tað skal broytast nú. Eg haldi, at vit eru kropsliga betur fyrireikaðir nú, samanborið við í fjør. Tað haltar kortini nakað við bóltspælinum, sigur hann.
Spælarahópurin er at kalla tann sami sum í fjør. Eirikur Simonsen er farin til Frederikshavn at spæla hondbólt, og Ludvík Súnason er komin aftur til Kyndil. Rókur Akralíð er ivasamur seinnu helvt av kappingini, tí hann fer kanska av landinum í lestrarørindum. David Edvardsen verður heldur ikki við fyrstu dystirnar í ár vegna arbeiði – júst sum í fjør.
– Eg vænti, at H71 og Neistin verða stinnastu liðini aftur í ár við síni breidd og fysikki, men kappingin verður meira spennandi við nýggja kappingarleistinum, tí øll liðini fara í minsta lagi eftir fjórðaplássinum í grundspælinum, sigur Rógvi Dal Christiansen.
Fyrsti dystur hjá Kyndli er ímóti Team Klaksvík í høllini á Hálsi í Havn sunnudagin klokkan 16.00.


text:
Hjartastartaranetverkið er ment av Ansni – TILBÚGVING .
Endamálið er at upplýsa, hvar teir ymisku hjartastartararnir í Føroyum eru, so tað umvegis heimasíðuna ber til sum skjótast at finna fram til tann hjartastartaran, sum er tættast við.
Sum útgangsstøðið kanst tú sum brúkari av síðuni altíð finna fram til, hvar tú ert á okkara kortyvirliti og haðani finna fram til hjartastartaran, sum er tættast við.
So skjótt sum tú á okkara kortyvirliti hevur funnið hjartastararan, sum er tættast við, kanst tú kanna, um tú sleppur framat hesum hjartastartaranum, tá ið tú hevur brúk fyri honum.
Um tú hevur viðmerkingar til síðuna, er tú vælkomin at seta teg í samband við okkum.
Trygd hevur stuðlað framleiðsluni av hjartastartari.fo.


text:
Flogbørn: Innbjóðing til FM kapping í Høllini á Hálsi í Havn 21. mars 2020 (við Corona-fyrivarni)
Fyrst eitt fyrivarni!
Hvussu støðan verður viðvíkjandi Corona-smittuni, tá kappingin verður, ber ikki til at siga nú.
Avgerðin um møguliga at avlýsa kappingina liggur ikki hjá Flogbóltssambandinum, men hjá Ítróttasambandi Føroya og heilsumyndugleikunum.
Vit halda tó framvegis, at vit skulu senda innbjóðingina út, og at feløgini skulu melda seg til kappingina, men vit gera vart við, at tað kann henda, at kappingin verður avlýst vegna Corona-smittuna.
Kunnið tykkum vinaliga her á heimasíðuni ella á facebook-síðuni hjá FBF um støðuna, so hvørt sum kappingin nærkast.
Flogbørn: Innbjóðing til FM-kapping í Høllini á Hálsi í Havn 21. mars 2020
Leygardagin 21. mars 2020 bjóða FBF og KÍF til FM-kapping fyri flogbørn.
Bjóðað verður flogbørn level 0 - 1 - 2 - 3 - G/D12
G/D12 lið kunnu tekna seg til kappingina, hóast tey ikki eru millum 8 tey fremstu liðini.
Luttekur felag við meira enn einum liði í sama aldursbólki, skulu liðini nevnast í bókstavarað ella talrað soleiðis, at A ella 1 verður at rokna sum tað besta liðið, B ella 2 sum tað næstbesta o.s.fr.
Vinnandi liðini fáa steyp og øll liðini fáa heiðursmerki.
Kappingin er ókeypis.
Tilmelding á flogboltur@kif.fo í seinasta lagi mikudagin 11. mars 2020.
Við flogbóltskvøðu
FBF & KÍF